**VLADA REPUBLIKE HRVATSKE**

**IZVJEŠĆE O SASTANCIMA EUROPSKOG VIJEĆA U 2020. GODINI**

Temeljem Zakona o suradnji Hrvatskog sabora i Vlade Republike Hrvatske u europskim poslovima (Narodne Novine, broj 81/2013), predsjednik Vlade podnosi pisano Izvješće o sastancima Europskog vijeća.

**SADRŽAJ IZVJEŠĆA**

[UVOD 2](#_Toc61016949)

[EUROPSKO VIJEĆE – 20. i 21. VELJAČE 2020. 4](#_Toc61016950)

[EUROPSKO VIJEĆE - 17. do 21. SRPNJA 2020. 6](#_Toc61016951)

[EUROPSKO VIJEĆE – 1. i 2. LISTOPADA 2020. 15](#_Toc61016952)

[EUROPSKO VIJEĆE – 17. i 18. LISTOPADA 2020. 20](#_Toc61016953)

[EUROPSKO VIJEĆE – 10. i 11. PROSINCA 2020. 25](#_Toc61016954)

**PRILOG – Zaključci sastanaka Europskog vijeća**

*Zagreb, 14. siječnja 2021.*

# UVOD

Na temelju Zakona o suradnjiHrvatskog sabora i Vlade Republike Hrvatske u europskim poslovima (Narodne novine, broj 81/2013) predsjednik Vlade podnosi pisano Izvješće o sastancima Europskog vijeća (u daljnjem tekstu: EV) koji su se 2020. godine održali u Bruxellesu 20. i 21. veljače; od 17. do 21. srpnja.; 1. i 2. listopada; 15. i 16. listopada i 10. i 11. prosinca.

Predsjednik Vlade Andrej Plenković bio je na čelu izaslanstva Republike Hrvatske (u daljnjem tekstu: Hrvatska) na svim sastancima EV-a osim na posljednjem, 10. i 11. prosinca, kada zbog zdravstvenih razloga nije mogao osobno sudjelovati te je tada Hrvatsku, sukladno Poslovniku EV-a i na temelju međusobnog dogovora dvojice predsjednika vlada, predstavljao predsjednik Vlade Slovenije Janez Janša, što je uobičajena praksa među članovima EV-a.

Predsjednik Vlade Andrej Plenković u 2020. godini nastavio je praksu pismenog izvještavanja o sastancima EV-a te su temeljem tih izvješća održane rasprave sa zastupnicima u Hrvatskom saboru.

U prvoj polovici 2020. godine Hrvatska je predsjedala Vijećem Europske unije, o čemu je Hrvatskom saboru u srpnju dostavljeno zasebno izvješće koje su pripremili Ured predsjednika Vlade i Ministarstvo vanjskih i europskih poslova.

Za Hrvatsku, kao najmlađu članicu Europske unije (u daljnjem tekstu: EU ili Unija), predsjedanje Vijećem EU-a, i to samo šest i pol godina od pristupanja EU-u, predstavljalo je priliku da predstavi sebe i svoje sposobnosti Europi i svijetu, snažno potvrdi svoju privrženost europskom projektu te pruži doprinos učinkovitom funkcioniranju i daljnjem razvoju EU-a. Prioriteti hrvatskog predsjedanja Vijećem EU oblikovani su u četiri stupa: „Europa koja se razvija“, „Europa koja povezuje“, „Europa koja štiti“ i „Utjecajna Europa“, na kojim tematskim cjelinama je razrađen i sveobuhvatan Program predsjedanja.

Hrvatsko predsjedanje Vijećem EU (u daljnjem tekstu: HR PRES) po mnogočemu je bilo bez presedana u povijesti Unije. Ono se odvijalo u novom institucionalnom i zakonodavnom ciklusu, s novim sazivom Europskog parlamenta (u daljnjem tekstu: EP), novom Europskom komisijom (u daljnjem tekstu: EK) i novim čelnicima europskih institucija.

Novi prioriteti u skladu sa Strateškim programom za razdoblje 2019. – 2024., kao i pregovori o novom sedmogodišnjem proračunu EU-a za razdoblje 2021. – 2027., dali su dodatni okvir najviše operativne i političke zahtjevnosti. Na to se nadovezala i neizvjesnost oko izlaska Ujedinjene Kraljevine (u daljnjem tekstu: UK) iz EU-a, praćena složenim i osjetljivim pregovorima o budućim odnosima.

Pandemija bolesti COVID-19 bitno je otežala HR PRES i dodala mu maksimalno složenu dimenziju. Razoran potres koji je 22. ožujka pogodio Zagreb i okolicu bila je još jedna situacija bez presedana, jer se u povijesti predsjedanja EU-om nikada nije dogodilo da glavni grad države koja predsjeda bude pogođen takvom prirodnom katastrofom.

U kratkom se vremenu Hrvatska uspjela prilagoditi novim okolnostima i kriznom načinu djelovanja, osiguravajući kontinuitet rada Vijeća EU-a. Uz provedbu prioriteta programa predsjedanja, usmjerili smo se na najvažniji novi prioritet – sigurnost građana te koordinaciju zajedničkog odgovora na krizu.

Unatoč krizi i svim povezanim izazovima, Hrvatska je ispunila sve najvažnije zadaće HR PRES-a u različitim područjima djelovanja Vijeća EU-a i u skladu s programom PRES. Postignuća su bila vidljiva u svim formacijama te se očitovala u brojnim usvojenim zakonodavnim aktima, uključivo u onima koji su usvojeni žurnim postupkom kao odgovor krizu izazvanu pandemijom bolesti COVID-19, vođenim trijalozima, dogovorenim zaključcima Vijeća EU-a te ostalim ne-zakonodavnim aktivnostima.

Iako je HR PRES moralo djelovali u značajno promijenjenim okolnostima, pokazalo je Hrvatsku kao odgovornu državu članicu, visokih operativnih, administrativnih i diplomatskih kapaciteta, sposobnu prilagoditi se svim izazovima.

Već za vrijeme hrvatskog predsjedanja Vijećem usvojena je Odluka o privremenom odstupanju od Poslovnika Vijeća EU-a s obzirom na poteškoće u vezi s putovanjima uzrokovanih pandemijom bolesti COVID-19 u Uniji (SL L 88I/2020), koja je olakšala donošenje odluka putem pisanog postupka.

U razdoblju od kraja veljače do polovine srpnja nije bilo fizičkih sastanaka EV-a, ali je održano više neformalnih video-konferencija članova EV-a, i to: 10. ožujka; 17. ožujka; 26. ožujka; 23. travnja; 19. lipnja te 29. listopada i 19. studenoga. Glavna tema video-konferencija bila je koordinacija mjera odgovora EU i država članica na sve izazove krize izazvanom pandemijom bolesti COVID-19, uz povremenu temu usuglašavanja pitanja vezanih uz sljedeći Višegodišnji financijski okvir EU.

U svibnju je (6. svibnja), kao središnji politički događaj hrvatskog predsjedanja Vijećem, na inicijativu predsjednika Vlade Andreja Plenkovića putem videokonferencije održan Zagrebački sastanak na vrhu u formatu čelnika 27 država članica EU i šest država jugoistočne Europe, čime je poslana važna poruka o europskoj perspektivi ove regije te o njihovim reformskim naporima.

Na poticaj Hrvatske je, kao još jedan dijalog na najvišoj razini u okviru hrvatskog predsjedanja Vijećem EU-a, 18. lipnja održan i virtualni sastanak na vrhu čelnika država članica EU i šest država Istočnog partnerstva (Armenija, Azerbajdžan, Bjelarus, Gruzija, Moldova i Ukrajina), važnog strateškog okvira za izgradnju i jačanje partnerskih odnosa EU s tim dijelom Europe

Uz borbu protiv pandemije bolesti COVID-19, nekoliko je tema dominiralo dnevnim redom formalnih sastanaka EV-a u 2020. godini. Prije svega to je bio je dogovor o Višegodišnjem financijskom okviru za razdoblje 2021. – 2027. (u daljnjem tekstu: VFO) te novom financijskom instrumentu pod nazivom „EU sljedeće generacije". Prvi pokušaj dogovora o VFO na razini čelnika u veljači nije uspio, a drugi je uslijedio u srpnju i rezultirao političkim dogovorom glede VFO i Plana za oporavak „EU sljedeće generacije“. Sveobuhvatnim dogovorom Hrvatska će u sljedećih sedam godina iz svih europskih izvora imati na raspolaganju više od 24,2 milijarde eura, uz 683 milijuna eura za sanaciju posljedica potresa u Zagrebu i u okolnim županijama.

Dva je puta EV raspravljalo o klimatskim promjenama, u listopadu i prosincu, a rasprava je rezultirala dogovorom o utvrđivanju cilja smanjenja emisija stakleničkih plinova za najmanje 55% u odnosu na 1990. godinu na razini EU-a do 2030. godine. To je važan ulog u postizanje klimatske neutralnosti EU-a do 2050. godine. U listopadu je EV raspravljalo o jedinstvenom tržištu, industrijskoj politici i digitalnoj tranziciji, koja uz zelenu tranziciju postaje ključan prioritet Unije u sljedećem višegodišnjem razdoblju.

EV je redovito raspravljalo o vanjskim odnosima, i to o Turskoj (više puta, radi neovlaštenih aktivnosti bušenja u istočnom Sredozemlju) te o Bjelarusu, Kini, Gorskom Karabahu, Južnom susjedstvu, odnosima EU-a i Afrike, uključujući i vanjske aspekte migracija te odnosima EU-a i Sjedinjenim Američkim Državama.

Po izlasku UK iz EU-a 31. siječnja 2020. EV je bilo redovito informirano o tijeku provedbe Sporazuma o povlačenju i tijeku pregovora između EU-a i UK-a o budućim odnosima.

# EUROPSKO VIJEĆE – 20. i 21. VELJAČE 2020.

**Rasprava o Višegodišnjem financijskom okviru**

Čelnici država i vlada EU-a sastali su se u Bruxellesu 20. i 21. veljače 2020. na izvanrednom sastanku EV-a kako bi pokušali postići dogovor o prijedlogu Pregovaračke kutije koji je predstavio predsjednik EV-a Charles Michel, a nakon održanih bilateralnih sastanaka sa svim državama članicama.

Taj prijedlog nije naišao na odobravanje država članica, koje su ukazale na potrebu daljnjih poboljšanja i približavanja stajališta. S jedne strane „štedljivije“ države članice nisu prihvaćale ukupnu razinu proračuna (*1.074% EU*–*27 bruto nacionalnog dohotka*) te su neke inzistirale na zadržavanju trajnih korekcija/rabata. S druge strane, države okupljene u skupini „prijatelja kohezije“ bile su nezadovoljne predloženom razinom financiranja kohezijske i poljoprivredne politike, smatrajući da je preniska. Za njih je bilo važno zadržavanje provedbenih pravila, primarno sufinanciranje i pravilo N+3 te ukidanje rabata. Niz država članica, uključujući države neto uplatiteljice, tražile su jači naglasak na vladavinu prava i više ulaganja u financiranje novih izazova u odnosu na „tradicionalnije“ politike. Države članice bile su podijeljene i oko vlastitih sredstava; jedan dio njih, uglavnom neto primateljica, protivio se prijedlogu utemeljenom na sustavu trgovanja emisijama stakleničkih plinova (ETS), smatrajući da će time podnijeti najveći teret.

Nakon intenzivnih pregovora postalo je razvidno da neće biti moguće postići dogovor u prvom pokušaju na razini EV-a te da je za to potrebno još vremena. Kao neka od glavnih pitanja za koja je rasprava pokazala da ih je potrebno riješiti, izdvojili su se: cjelokupna visina proračuna, opseg financiranja glavnih prioriteta, a posebno izdvajanja za kohezijsku i zajedničku poljoprivrednu politiku, način financiranja (pred-financiranje, sufinanciranje), prihodovna strana (vlastita sredstva) te korekcije/rabati, uvjeti (vladavina prava) i poticaji.

Ovakav ishod potvrdio je dosadašnju praksu da su za konačan dogovor potrebna barem dva sastanka čelnika, dok je ovoga puta na pregovore utjecala i pandemija bolesti COVID-19. Novi je prijedlog u predstojećim mjesecima bio predstavljen u novim zdravstvenim i socio-ekonomskim uvjetima.

**Vanjski odnosi**

U području vanjskih odnosa, kao odgovor na zbivanja u Idlibu u Siriji, EV je objavilo izjavu u kojoj poziva sve aktere da odmah prekinu neprijateljstva. Nova vojna ofenziva sirijskog režima i njegovih saveznika, koja uzrokuje golemu ljudsku patnju, okarakterizirana je neprihvatljivom. EV je pozvalo sve strane u sukobu da u potpunosti poštuju svoje obveze na temelju međunarodnog humanitarnog prava i međunarodnog prava o ljudskim pravima te da omoguće neometan pristup humanitarne pomoći svima kojima je ona potrebna.

Ponovljen je poziv za uspostavom prekida vatre, zaštite civila i provede obveze na temelju Memoranduma iz Sočija od 17. rujna 2018. EV je izjavilo da podržava vjerodostojno političko rješenje u skladu s Rezolucijom Vijeća sigurnosti Ujedinjenih naroda 2254 i Priopćenjem iz Ženeve. Od iznimne je važnosti preuzimanje odgovornosti za kršenja međunarodnog humanitarnog prava i međunarodnog prava o ljudskim pravima te je EV ponovno pozvalo na izlaganje stanja u Siriji Međunarodnom kaznenom sudu. Naglasilo je predanost jačanju humanitarne pomoći najugroženijem civilnom stanovništvu u području Idliba.

# EUROPSKO VIJEĆE – 17. do 21. SRPNJA 2020.

Izvanredni sastanak EV-a na kojem je postignut politički dogovor o VFO-u za razdoblje 2021. – 2027. i Planu za oporavak „EU sljedeće generacije“ održan je od 17. do 21. srpnja 2020. u Bruxellesu. Svojim petodnevnim trajanjem bio jedan od najdužih u povijesti EU-a. Sastanak je održan uz pridržavanje propisanih epidemioloških mjera i postrožena protokolarna pravila. To je ujedno bio prvi sastanak EV-a u fizičkom formatu nakon veljače i izbijanja pandemije bolesti COVID-19.

Sastanak je počeo 17. srpnja u 10:00 sati, a okončan je 21. srpnja u 05:30 sati, konsensualnim dogovorom kojim je Hrvatska iz svih europskih izvora kroz sljedećih sedam godina na raspolaganje dobila više od 24,2 milijarde eura. To je više nego dvostruko u odnosu na iznos iz VFO-a 2014. – 2020., odnosno prvog višegodišnjeg financijskog okvira EU-a kojeg je Hrvatska mogla koristiti kao država članica EU-a. U ambicioznom i sveobuhvatnom paketu „klasični“ VFO povezan je s izvanrednim paketom za oporavak i pratećom financijskom potporom pod nazivom „EU sljedeće generacije“, s ciljem ublažavanja ekonomskih i drugih posljedica dosad nezabilježene krize te jačanja otpornosti država članica EU-a.

**Tijek rasprava o Višegodišnjem financijskom okviru do EV u srpnju 2020.**

Nakon što je EK u svibnju 2018. objavila prvi prijedlog novog sedmogodišnjeg financijskog okvira EU-a, kroz sljedeće dvije godine je na različitim razinama u Vijeću održan niz rasprava među državama članicama. Temeljem tih rasprava, finsko predsjedništvo Vijećem je u drugoj polovici 2019. pripremilo prvu „pregovaračku kutiju“, tj. pregovarački okvir s iznosima kao podlogu za izradu budućih zaključaka EV-a, oko koje nije bilo moguće postići dogovor.

Sukladno praksi te zaključkom EV-a u prosincu 2019., predsjednik EV-a preuzeo je odgovornost za pregovore i predstavio novu „pregovaračku kutiju“ u veljači 2020. Nakon neuspjelog pokušaja političkog dogovora na razini čelnika država i vlada na EV-u u veljači 2020., prijedlog je morao biti revidiran, a ubrzo i dodatno prilagođen novim izazovima i okolnostima pandemije bolesti COVID-19.

EK je 27. svibnja 2020. objavila novi prijedlog u vidu paketa koji je obuhvaćao revidirani VFO u visini od 1.100 milijardi eura te Plan za oporavak „EU sljedeće generacije“ u visini od 750 milijardi eura – ukupno 1.850 milijardi eura za oporavak i razvoj EU-a.

EK je predložila da se „EU sljedeće generacije“ većim dijelom temelji na bespovratnim sredstvima (u iznosu od 500 milijardi eura), a da ostatak bude na raspolaganju državama članicama u obliku zajmova (250 milijardi eura). Oporavak bi se financirao uz pomoć privremenog podizanja gornje granice vlastitih sredstava (na 2,00% bruto nacionalnog dohotka EU), što bi omogućilo EK da se, koristeći prvorazredni kreditni rejting EU-a, zaduži na financijskim tržištima za 750 milijardi eura. EK je također predložila nova vlastita sredstva kao dodatne izvore financiranja proračuna EU (nereciklirani plastični ambalažni otpad; trgovanje emisijama stakleničkih plinova, itd.).

Predloženo je da „EU sljedeće generacije“ čine tri stupa:

1. Prvi stup - potpora državama članicama za ulaganja i reforme kroz Mehanizam za oporavak i otpornost (kombinacija bespovratnih sredstava i zajmova); pomoć za oporavak za koheziju (*ReactEU*); potpora zelenom prelasku na klimatski neutralno gospodarstvo kroz ojačani Fond za pravednu tranziciju; Europski poljoprivredni fond za ruralni razvoj.
2. Drugi stup - pokretanje gospodarstva EU poticanjem privatnih ulaganja kroz Instrument za potporu solventnosti; poboljšani program *InvestEU* i Instrument za strateška ulaganja (kao sastavni dio *InvestEU*).
3. Treći stup - odgovor na naučene lekcije iz krize i suočavanje s europskim strateškim izazovima kroz novi program za zdravlje i jačanje zdravstvene sigurnosti; ojačani Mehanizam EU za civilnu zaštitu (*RescEU*); ojačani program Obzor Europa koji bi uključivao financiranje vitalnih istraživanja zdravlja, otpornosti i zelene i digitalne tranzicije; ojačani Instrument za susjedstvo, razvoj i međunarodnu suradnju (*NDICI*).

Nakon objave novog prijedloga EK-a uslijedili su analiza i intenzivna razmjena mišljenja u Vijeću te je 19. lipnja održana orijentacijska rasprava na razini čelnika država i vlada u formi videokonferencije koju je sazvao predsjednik EV-a Charles Michel. Rasprava je bila načelno pozitivna glede osnovnog koncepta ovog paketa, ali je pokazala značajne razlike u stajalištima država članica, posebno onih „štedljivih“ u odnosu na ostale. Svi su čelnici iskazali spremnost na suradnju u traženju kompromisa, kako bi EU čim prije krenula putem oporavka. U raspravi je snažno istaknuta potreba brzog dogovora.

Kroz raspravu su kao najvažnija izdvojena pitanja ukupnog iznosa financijskog paketa, omjera između bespovratnih sredstava i zajmova te rokova provedbe. Razlike u stavovima pojedinih država članica nisu se bitno smanjile – s jedne strane, skupina „štedljivih“ država zalagala se za što niži ukupni iznos, uz davanje jasne prednosti zajmovima u odnosu na bespovratna sredstva i kraćim rokovima provedbe, dok se na drugoj strani inzistiralo na prihvaćanju iznosa koje je predložila EK, dominantnom udjelu bespovratnih sredstava i osiguravanju dovoljno vremena za provedbu. Velike razlike u mišljenjima bile su i glede alokacijskih kriterija te pitanja upravljanja sredstvima. Vezano za prijedlog VFO-a, stavovi država članica uglavnom su bili sukladni onima iz veljače, uključivo oko ukupne razine VFO-a, omjera financiranja „tradicionalnih politika“ (kohezija, poljoprivreda) u odnosu na „moderne politike“ (istraživanja, inovacije, zelena i digitalna tranzicija) te vlastitih sredstava i rabata.

Hrvatska je pozitivnim ocijenila prijedlog EK-a i podržala strateški koncept temeljen na dva stupa jedinstvenog paketa financijske potpore EU, Planu za oporavak „EU sljedeće generacije“ i revidiranom VFO-u, koji mogu osigurati gospodarski oporavak, jačanje otpornosti, generiranje rasta i poticanje ulaganja, uz ostvarivanje klimatskih ciljeva i ciljeva digitalizacije. Snažno se založila za načelo solidarnosti, daljnje osiguravanje konvergencije i kohezije te očuvanje unutarnjeg tržišta i jednakih mogućnosti za sve države članice. Glede Plana za oporavak, Hrvatska je podržala predloženu veličinu i strukturu te odnos između bespovratnih sredstava i zajmova. Alokacijske ključeve Hrvatska je ocijenila dobro definiranima te joj je bila prihvatljiva povezanost s Europskim semestrom, uz osiguranje fleksibilnosti i uvažavanje specifičnih potreba država članica. Na temu VFO-a, Hrvatska se zalagala za odgovarajuća sredstva za „tradicionalne politike“ te povoljna provedbena pravila (su-financiranje, pred-financiranje i N+3 pravilo). Oko vlastitih sredstava, Hrvatska je pokazala otvorenost za nove prijedloge izvora financiranja, uz isticanje važnosti izbjegavanja onih novih vlastitih sredstava koja mogu imati regresivan učinak. Založila se za postupno ukidanje svih rabata.

Osim niza sastanaka Odbora stalnih predstavnika pri EU (COREPER), pod predsjedanjem prvo hrvatskog, a potom njemačkog predsjedništva Vijećem EU-a, na kojima su raspravljeni svi detalji prijedloga EK, održane su i bilateralne video-konzultacije predsjednika EV-a Michela sa svim čelnicima država članica EU, radi preciziranja glavnih otvorenih pitanja i ključnih stajališta država članica prije pripreme novog prijedloga “pregovaračke kutije“ i sazivanja sastanka EV.

Revidirana „pregovaračka kutija“ u formi zaključaka EV-a objavljena je 10. srpnja. Slijedom prijedloga EK-a, ona se i dalje oslanjala na dva stupa jedinstvenog paketa – revidirani VFO i „EU sljedeće generacije“, ali uz odgovarajuće preinake koje su bile rezultat prethodnih intenzivnih konzultacija s državama članicama.

Iznos i struktura „EU sljedeće generacije“ temeljila se na izvornom prijedlogu EK-a iz svibnja 2020. (sveukupno 750 milijardi eura), dok je iznos prijedloga VFO-a smanjen na 1.074,3 milijarde eura. Ukupna vrijednost revidiranog paketa iznosila je 1.824,3 milijarde eura.

„Pregovaračka kutija“ predsjednika EV-a Charlesa Michela sadržavala je i novu alokacijsku metodu bespovratnih sredstava iz Mehanizma za otpornost i reforme, prema kojoj bi se 70% alociralo prema originalnom prijedlogu EK-a, dok bi se preostalih 30% raspodijelilo u 2023. godini na osnovu nove formule koja umjesto stope nezaposlenosti sadrži relativni pad BDP-a za razdoblje 2020. – 2021., čime se slijedom zahtjeva nekih država članica osnažuje uzročno-posljedična veza s pandemijom bolesti COVID-19. Također, slijedom zahtjeva dijela država članica, Vijeće EU-a je dobilo ulogu, uz EK, ocjenjivati nacionalne planove oporavka država članica. „Pregovaračka kutija“ predložila je i novi instrument izvan gornjih granica VFO-a, kao kompenzaciju onim državama članicama i sektorima koji će imati disproporcionalno velike negativne posljedice od Brexita. Zadržani su rabati, i to za pet država članica (Austriju, Dansku, Nizozemsku, Njemačku i Švedsku), ali bez naznake njihovog postupnog ukidanja, kao što je predložila EK.

Na prihodovnoj strani proračuna, od 2021. godine predviđeno je uvođenje vlastitih sredstava na osnovu nerecikliranog plastičnog otpada, od 2023. godine uvođenje mehanizma za graničnu prilagodbu emisija ugljika, kao i digitalnih pristojbi. VFO treba doprinijeti ispunjenju klimatskih ciljeva s 30%.

Uoči sastanka EV-a te slijedom intenzivnih neformalnih konzultacija između glavnih gradova, bilo je razvidno da su najveće razlike među državama članicama i dalje prisutne u vezi sljedećih pitanja: 1) ukupna razina financijskih izdvajanja u okviru cjelokupnog paketa, prije svega Plana za oporavak; 2) omjer bespovratnih sredstava i zajmova u odnosu na ukupnu omotnicu Plana za oporavak; 3) pitanje vladavine prava u kontekstu zaštite financijskih interesa EU i korištenja sredstava; 4) način odobravanja nacionalnih planova oporavka i pravila upravljanja financijskim sredstvima EU; 5) razina plafona vlastitih sredstava i moguća nova vlastita sredstva te 6) pitanja rabata.

Ta su pitanja ujedno bila najavljena kao okosnica predviđene rasprave čelnika država i vlada na EV-u 17. i 18. srpnja, oko kojih je trebalo graditi konsenzus s ciljem postizanja političkog dogovora o financijskom paketu za oporavak i daljnji razvoj EU-a bez presedana u njezinoj povijesti.

**Europsko vijeće 17. – 21. srpnja 2020.**

Sastanak EV-a 17. srpnja započeo je u ozračju spoznaje o visokoj političkoj važnosti postizanja dogovora, praćen snažnim izjavama čelnika institucija i država članica EU-a. U svom uvodnom obraćanju predsjednik EP-a David Maria Sassoli je istaknuo izazove uzrokovane pandemijom bolesti COVID-19 i potrebu odgovarajućeg odgovora na njih kroz Plan za oporavak i revidirani VFO. Podržao je Mehanizam za oporavak i otpornost, kao i koncept zaduživanja EK-a na financijskim tržištima te odnos između bespovratnih sredstava i zajmova. Sassoli je iskazao razočaranje prijedlogom ukupne visine VFO-a, jer je EP u više navrata tražio više novaca za konvergenciju i nove prioritete. Drži da se Plan za oporavak i VFO ne mogu odvajati i da odnos između njih zahtijeva ravnotežu i koherentnost. Kazao je da je osiguranje dugoročnog financiranja preduvjet za davanje suglasnosti od strane EP-a. Založio se za nova vlastita sredstva i istaknuo poštovanje vladavine prava. Stavio je snažan naglasak na odgovornost spram građana i slijedom toga na imperativ žurnog usvajanja odgovarajućeg Plana za oporavak „EU sljedeće generacije“.

Predsjednica EK Ursula von der Leyen istaknula je čvrstu potporu predloženom paketu. Pohvalila je dobru suradnju stručnih timova EK i Vijeća u njegovoj izradi. Naglasila je da pogoršanje ukupne gospodarske situacije u Europi dodatno nalaže žurno djelovanje te upozorila da bi daljnje smanjenje VFO-a dovelo u pitanje niz važnih programa EU-a, poput onih u području migracija, vanjskih odnosa, obrane i međunarodne suradnje. Glede pitanja upravljanja, založila se za poštivanje institucionalne uloge EK-a.

Predsjednik Vlade Andrej Plenković ukazao je na osobitu važnost trenutka i pozvao na odlučnost i konstruktivan pristup, s ciljem postizanja dogovora na dobrobit svih građana EU-a. Izrazio je spremnost Hrvatske da podrži predloženi paket, pod uvjetom da se uvaže specifičnosti Hrvatske u odnosu na druge države članice, uključujući činjenicu da je Hrvatska jedina država članica koja je do sada imala na raspolaganju samo jednu financijsku perspektivu EU-a. Rekao je da je predloženi cjelokupni paket s dva stupa odgovarajući financijski odgovor na gospodarske, socijalne i druge posljedice pandemije bolesti COVID-19 te istaknuo njegovu stratešku važnost za budućnost EU-a, uključujući ciljeve zelene i digitalne tranzicije. U vezi VFO-a, podržao je njegovu ukupnu razinu i naglasio da je za Hrvatsku bitno zadržati 15% stope nacionalnog sufinanciranja kohezije i ruralnog razvoja, kao što je predloženo u „pregovaračkoj kutiji“. U vezi Plana za oporavak, podržao je njegovu visinu i predloženi omjer bespovratnih sredstava i zajmova, koji je ocijenio dobrim i prihvatljivim. Glede alokacijskog ključa za raspodjelu sredstava u Mehanizmu za oporavak i otpornost, predsjednik Vlade Andrej Plenković istaknuo je da Hrvatska preferira prijedlog EK-a koji donosi veći stupanj predvidljivosti u izračunima i planiranju reformi, no da bi u slučaju povoljnog ukupnog dogovora bila spremna prihvatiti prijedlog predsjednika EV-a. Podržao je poveznicu s Europskim semestrom, naglasivši pritom važnost brzine i učinkovitosti u upravljanju i odlučivanju o nacionalnim planovima reformi i isplatama sredstava EU-a. Također je podržao uvođenje novih vlastitih sredstava na način predložen u „pregovaračkoj kutiji“, dok je na temu rabata iskazao zalaganje Hrvatske za njihovo postupno ukidanje.

U prvoj plenarnoj raspravi dio država članica (Austrija, Danska, Finska, Nizozemska, Švedska) zatražio je smanjivanje ukupnog volumena Plana za oporavak, kao i bespovratnih sredstava. Države članice su također bile kritične prema novom alokacijskom ključu kojeg je predsjednik EV predložio za Mehanizam za oporavak i otpornost (neke preferirajući prijedlog EK-a, a druge tražeći veću poveznicu s posljedicama krize izazvane pandemijom bolesti COVID-19). Različitost pogleda posebno je bila izražena glede pitanja upravljanja i odlučivanja EU-a, pri čemu se većina država članica založila za zadržavanje vodeće uloge EK-a, dok su neke države članice tražile znatno jaču ulogu Vijeća EU-a, uz korištenje jednoglasnosti u odlučivanju. Rasprava je pokazala da je potrebno dodatno vrijeme za bilateralne konzultacije i najmanje još nekoliko krugova rasprave. S obzirom da se odluka o VFO-u i Planu za oporavak donosi konsenzusom, bilo je bitno voditi računa i uvažavati stavove svake od država članica.

Druga plenarna sjednica održana je 18. srpnja ujutro, ali ni nakon toga nije postignut značajniji napredak u približavanju stavova. Uslijedili su brojni krugovi neformalnih konzultacija pojedinih država članica ili skupina država članica s predsjednikom EV-a, kao i bilateralne razmjene mišljenja. Na radnoj večeri 18. srpnja raspravljeno je pitanje vladavine prava, tijekom čega su još jednom došle do izražaja velike podjele među državama članicama, uključujući razlike u mišljenjima glede izravnog povezivanja korištenja proračunskih sredstava s ocjenama općeg stanja vladavine prava u pojedinoj državi članici na način opisan u „pregovaračkoj kutiji“. Poljska i Mađarska su isticale da treba napraviti jasnu razliku između mehanizma kojim se nadzire ispravnost trošenja proračunskog novca i ukazuje na nepravilnosti, što svi podržavaju, te moguće politizacije pitanja vladavine prava kroz arbitrarne ocjene, posebice ukoliko u zaključcima EV ne bude u potpunosti jasno kakav mehanizam se želi izgraditi u cilju zaštite financijskih interesa EU-a u odnosu na već postojeće mehanizme zaštite vladavine prava u EU-u (uključujući mehanizam iz članka 7. Ugovora o EU).

Kako ni na kraju drugog dana nije postignut dogovor, sastanak EV-a nastavljen je u nedjelju, 19. srpnja. Tijekom jutra nastavljene su neformalne konzultacije i bilateralni sastanci, a kasno popodne održana je nova plenarna sjednica. Nakon duže stanke radi novog kruga konzultacija, sjednica je nastavljena u ranim jutarnjim satima ponedjeljka i završila nešto prije 06:00 sati 20. srpnja. Glavne točke oko kojih se nije mogla postići suglasnost bile su ukupan obujam Plana za oporavak, odnos bespovratnih sredstava i zajmova, upravljanje tim sredstvima te pitanje vladavine prava. Pregovori su bili teški i iscrpljujući, no sve je više bilo razvidno kako su države članice odlučne postići dogovor i zbog toga spremne produžiti sastanak na četvrti, pa i peti dan.

Na radnoj večeri 19. srpnja predsjednik Vlade Andrej Plenković ponovno je ukazao na izrazitu važnost trenutka za budućnost EU-a i na potrebu političke zrelosti i državničke vizije u iznalaženju zajedništva za postavljanje temelja oporavka i razvoja Europe. Naglasio je da je u vremenima strateških izazova od najveće važnosti djelovati odlučno te voditi računa kako o nacionalnim interesima svake od država članica, tako i o Uniji kao cjelini. Založio se za nastavak sastanka u duhu kompromisa i solidarnosti, kako bi se ispunila očekivanja prije svega europskih građana, ali i gospodarstava, tržišta i financijskih institucija koji s najvećom pozornošću prate tijek ovog sastanka. Predsjednik EV-a i predsjednica EK-a, kao i niz čelnika država članica, u potpunosti su podržali riječi predsjednika Vlade Andreja Plenkovića.

U ponedjeljak, 20. srpnja, četvrtog dana pregovora, plenarni sastanak počeo je u večernjim satima, nakon što je predstavljen najnoviji nacrt „pregovaračke kutije“, koji je uzeo u obzir dodatne konzultacije tijekom dana, uključujući i pitanja upravljanja sredstvima te novi omjer bespovratnih sredstava i zajmova. Pitanje vladavine prava je raspravljano na samom sastanku te je podržan novi prijedlog teksta „pregovaračke kutije“ koji postavlja temeljna načela u pristupu ovom pitanju te predviđa da će mu se čelnici EU-a vratiti na jednom od sljedećih sastanaka EV-a. Razgovori oko posebnih traženja nekih država članica su se nastavili duboko u noć, a konačan dogovor postignut je 21. srpnja u 05:30 sati.

Činjenica da su pregovori trajali puna četiri dana i noći ukazuje na njihovu težinu i zahtjevnost, kao i na visoku kompleksnost postignutog dogovora, a u svjetlu razlika u pogledima država članica oko navedenih ključnih pitanja. Konačan dogovor od najveće je važnosti za oporavak država članica od posljedica pandemije bolesti COVID-19 i stvaranje čvrstog temelja za daljnji razvoj i izgradnju otpornosti. Postizanjem ovog dogovora, EU je pokazala da se može uspješno nositi sa zahtjevnošću i odgovornošću trenutka te da ostaje privržena načelu solidarnosti, uzajamnog pomaganja i izgradnje zajedničke budućnosti.

Na početku usvojenih zaključaka EV-a izražava se sućut svim žrtvama pandemije bolesti COVID-19 i njihovim obiteljima te se ističe da će „naši napori i dalje biti usmjereni na zaštitu građana i savladavanje krize“ povijesnih razmjera. I dalje su potrebni odlučni napori EU-a i država članica glede zdravstvenih i epidemioloških mjera, a usporedno s njima i otklanjanje nastale socio-ekonomske štete. S tim ciljem EU poduzima „napore bez presedana i koristi inovativni pristup, kojima se potiču konvergencija, otpornost i transformacija u EU-u“.

Ukupno usvojeni paket iznosi 1.824,3 milijarde eura.

**Višegodišnji financijski okvir**

Usvojeni VFO za razdoblje 2021. – 2027. iznosi 1.074,3 milijarde eura. Strukturiran je u sedam poglavlja: 1) Jedinstveno tržište, inovacije i digitalizacija; 2) Kohezija, otpornost i vrijednosti; 3) Prirodni resursi i okoliš; 4) Migracije i upravljanje granicama; 5) Sigurnost i obrana; 6) Susjedstvo i svijet; 7) Europska javna uprava.

Od navedenog iznosa Hrvatskoj će biti na raspolaganju oko 12,7 milijardi eura, u okviru tri nacionalne omotnice: kohezijska politika (8,04 milijardi eura u stalnim cijenama iz 2018.), izravna plaćanja u poljoprivredi (2,32 milijardi eura) i ruralni razvoj (1,90 milijardi eura), uz dodatna sredstva koja će moći koristiti iz različitih programa i instrumenata EU (za ribarstvo, pravednu tranziciju, unutarnju sigurnost i migracije, istraživanje, zdravstvo i dr.).

Glede kohezijske politike, alokacija za Hrvatsku u iznosu od 8,04 milijardi eura uključuje dodatnih 400 milijuna eura iz točke 65. zaključaka Europskog vijeća, koja se odnosi isključivo na Hrvatsku, a namijenjena je za „manje razvijene regije država članica koje su iskoristile jedno razdoblje kohezijske politike“ (u tu kategoriju dosadašnjeg korištenja sredstava spada samo Hrvatska). To je rezultat intenzivnih pregovora u kojima je predsjednik Vlade Andrej Plenković posebno inzistirao na specifičnosti situacije u osam županija, koje će u novoj NUTS-2 podjeli statističkih regija u Hrvatskoj činiti Panonsku Hrvatsku (Vukovarsko-srijemska, Osječko-baranjska, Brodsko-posavska, Požeško-slavonska, Bjelovarsko-bilogorska, Virovitičko-podravska, Sisačko-moslavačka i Karlovačka županija).

Stopa nacionalnog sufinanciranja za koheziju zadržana je na 15%, što je osobito važno za Hrvatsku. Na taj način se rasterećuje državni proračun za 216 milijuna eura godišnje i kroz to jača stabilnost javnih financija. Hrvatska također može biti zadovoljna odlukom da se koristi provedbeno pravilo n+3, čime se omogućava duže razdoblje za korištenje sredstava, a time i za provedbu projekata.

Hrvatska se također izborila za dodatnih 100 milijuna eura nacionalne omotnice za potporu ruralnom razvoju (točka 94. zaključaka EV), zbog „posebnih strukturnih izazova u poljoprivrednom sektoru“, uz naglašavanje važnosti mjera za smanjivanje negativnih demografskih trendova i zadržavanje mladih u ruralnim područjima i poljoprivrednom sektoru.

Ukupna sedmogodišnja uplata Hrvatske u proračun EU-a iznosit će u novom VFO-u neznatno iznad 4,6 milijardi eura, odnosno 661 milijuna eura godišnje, što je višestruko manje od ukupnog iznosa sredstava EU-a koja će moći koristiti.

**„EU sljedeće generacije“**

Ukupan iznos „EU sljedeće generacije“ iznosi 750 milijardi eura, od čega je 390 milijardi eura namijenjeno za sredstva bespovratne pomoći, a 360 milijardi eura za zajmove.

Novac će biti osiguran kroz zaduživanje EK-a na međunarodnim financijskim tržištima, a otplaćivat će se do 2058. godine. Odluka EV-a da usporedno s VFO-om usvoji i „EU sljedeće generacije“ odražava kako dubinu socio-ekonomske krize, kojoj su zbog pandemije bolesti COVID-19 izložene sve države članice EU-a, tako i odlučnost da se na pravi način odgovori na novonastale izazove. Izvanredne okolnosti rezultirale su izvanrednim mjerama.

U okviru „EU sljedeće generacije“ najveći iznos odnosi se na Mehanizam za oporavak i otpornost (672,5 milijardi eura), od čega su bespovratna sredstva 312,5 milijardi eura, a zajmovi 360 milijardi eura. Ciljevi Mehanizma su ublažavanje i otklanjanje posljedica krize, uz potporu reformskim procesima i izgradnji otpornosti, kako bi države članice spremne dočekale eventualne buduće krizne situacije. U tako postavljenom konceptu, koji je povezan s procesom Europskog semestra, oporavak, reforme i izgradnja otpornosti imaju sinergijsko djelovanje.

Glede korištenja bespovratnih sredstava, 70% ukupnog iznosa treba biti odobreno državama članicama od početka 2021. do kraja 2022. godine, a ostalih 30% do kraja 2023. godine. Maksimalan iznos zajmova za svaku od država članica u pravilu neće biti veći od 6,8% njezinog bruto nacionalnog dohotka.

Ostala sredstva koja će se usmjeravati kroz "EU sljedeće generacije" raspoređena su na sljedeći način: *ReactEU* 47,5 milijardi eura; Obzor Europa 5 milijardi eura; *InvestEU* 5,6 milijardi eura; Ruralni razvoj 7,5 milijardi eura; Fond za pravednu tranziciju 10 milijardi eura; *RescEU* 1,9 milijardi eura.

Unutar paketa „EU sljedeće generacije“ Hrvatska može računati na ukupan iznos do 9,6 milijardi eura. Pritom iznos bespovratnih sredstava za Hrvatsku iznosi 5,94 milijardi eura, dok zajmovi iznose do 3,61 milijardi eura. Bespovratna sredstva određena su kroz alokacijski ključ za 70% sredstava za 2021. i 2022. godinu, a preostalih 30% sredstava raspodjeljuje se za 2023. godinu.

Vezano za Mehanizam za oporavak i otpornost, važno je naglasiti da se radi o sredstvima za koja nije potrebno nacionalno sufinanciranje. Hrvatska je ostvarila uspjeh i kroz prihvaćanje prijedloga za isplatu predujma u iznosu do 13% bespovratnih sredstava iz Mehanizma za oporavak i otpornost, koja će EK isplatiti u 2021. To konkretno znači uplatu u državni proračun više stotina milijuna eura tijekom 2021. godine – prema preliminarnom izračunu riječ je o iznosu koji se kreće i do 780 milijuna eura. To omogućava rasterećenje državnog proračuna te osiguravanje sredstava za brz početak provedbe reformi.

Kamatna stopa za zajmove bit će izrazito niska (niža od one koju bi Hrvatska mogla sama postići na financijskom tržištu), slijedom prvorazrednog kreditnog rejtinga EU.

Samo iz Mehanizma za oporavak i otpornost, čija je svrha usmjeravanje sredstava na oporavak gospodarstva i jačanje otpornosti na buduće krize, osigurano je, već spomenutih, gotovo 6 milijardi eura bespovratnih sredstava, što je oko 11% prošlogodišnjeg BDP-a. Tako visoku razinu nema ni jedna druga država EU-a (prosjek EU je 3,7%), što samo potvrđuje uspjeh Hrvatske u pregovorima, ali stvara i obvezu korištenja tih sredstava putem provedbe investicijskih projekata. Preduvjet za apsorbiranje sredstava iz Mehanizma za oporavak i otpornost je izrada Nacionalnog plana oporavka i otpornosti 2021.–2023.

Predviđeno je da planovi budu usmjereni na jačanje potencijala za rast gospodarstava, stvaranje novih radnih mjesta te jačanje ekonomske i socijalne otpornosti. Nacionalni planovi također moraju biti usklađeni s ciljevima digitalne i zelene tranzicije EU. U hrvatskom Planu oporavka i otpornosti predviđeno je pet temeljnih komponenti: gospodarstvo; javna uprava, pravosuđe i državnu imovina; obrazovanje, znanost i istraživanje; tržište rada i socijalna zaštita; zdravstvo te posebni dio, inicijativa obnove zgrada od posljedica potresa.

Nacionalni plan oporavka i otpornosti svaka država članica treba usuglasiti u pregovorima s EK te ga predati na formalno usvajanje EK-u najkasnije do kraja travnja 2021. Hrvatska je u fazi izrade dokumenta i u konstantnoj komunikaciji s EK-om.

Glavnu ulogu u odobravanju nacionalnih planova oporavka imaju EK i Vijeće EU-a. Komisija će planove ocijeniti u roku od dva mjeseca nakon njihove izrade, vodeći se mišljenjem Gospodarskog i financijskog odbora te proslijediti u Vijeće EU-a na odobravanje kvalificiranom većinom glasova u roku od četiri tjedna. Pozitivna ocjena za isplatu sredstava bit će vezana uz odgovarajuće ispunjavanje relevantnih kriterija i ciljeva.

U iznimnim slučajevima, ako jedna ili više država članica smatraju da postoje ozbiljna odstupanja od zadovoljavajućeg ispunjavanja relevantnih kriterija i ciljeva, mogu zatražiti od predsjednika EV-a da to pitanje stavi na dnevni red idućeg sastanka EV-a. U tom slučaju, odluka EK-a o odobravanju sredstava bit će odgođena sve dok EV ne raspravi to pitanje, a vrijeme za odluku ne smije biti duže od tri mjeseca.

Nastavno na zaključke EV-a koji sadrže politički dogovor čelnika 27 država članica EU-a o VFO-u i Planu za oporavak „EU sljedeće generacije“, EP je na izvanrednoj sjednici 23. srpnja usvojio rezoluciju kao svoj politički odgovor i komentar tog dogovora. Rezolucija naznačuje moguće složene razgovore s EP oko pojedinih tema i pitanja (vlastita sredstva, vladavina prava, razina financiranja kroz pojedine instrumente VFO-a), a treba uzeti u obzir da je u daljnjem procesu usuglašavanja zakonodavnih prijedloga i akata u okviru VFO-a (njih više od 50) uloga EP-a različita ovisno o vrsti postupka koji se primjenjuje temeljem Ugovora o EU. Tako se Uredba o VFO-u usvaja u posebnom zakonodavnom postupku i zahtijeva suglasnost EP-a, dok se u većini drugih slučajeva radi o postupku suodlučivanja.

Zaključno, Hrvatska može biti više nego zadovoljna s preko 24,2 milijarde eura koje će imati na raspolaganju u sljedećem sedmogodišnjem razdoblju. Riječ je o iznosu bez presedana, koji dvostruko nadmašuje volumen sredstava koje je Hrvatska imala na raspolaganju za razdoblje 2014. – 2020. te predstavlja jedan od najvećih iznosa po glavi stanovnika i intenziteta pomoći koje su izborile države članice u ovim zahtjevnim pregovorima To je čvrsta poluga za nastavak reformi, provedbu razvojnih projekata, poticaj ulaganja i brzi gospodarski oporavak. Time se ujedno pokazuje sva vrijednost članstva Hrvatske u EU-u.

# EUROPSKO VIJEĆE – 1. i 2. LISTOPADA 2020.

Teme na dnevnom redu:

1) Jedinstveno tržište, industrijska politika i digitalna tranzicija

2) Vanjski odnosi – Turska, Bjelarus, Kina, Gorski Karabah

Sastanak je započeo uobičajenim obraćanjem predsjednika EP-a Davida Sassolija. On se založio za učinkovitu obnovu jedinstvenog tržišta nakon izbijanja pandemije bolesti COVID-19, što uključuje ponovnu izgradnju gospodarstva, stvaranje novih radnih mjesta, jačanje otpornosti. Sve navedeno ujedno čini temelj dugoročnog oporavka. Založio se za jaku socijalnu politiku i izgradnju održivog društva uz očuvanje i zaštitu okoliša. Kazao je da proces ponovne izgradnje gospodarstva EU-a treba uključiti i jačanje kohezije te vezu između institucija i građana. Posebno je govorio o važnosti pristupa internetu i smanjenju nejednakosti među građanima te digitalnoj tranziciji kao sastavnici oporavka. Kazao je da je kriza izazvana pandemijom bolesti COVID-19 naglasila potrebu da EU ima veću ulogu na području zdravstva. Drži da EU mora pokazati hrabrost u postizanju dogovora o zajedničkoj politici migracija i azila, temeljenoj na solidarnosti i odgovornosti.

Predsjednika EP-a David Sassoli važne je poruke uputio vezano za razgovore i pregovore oko VFO-a ističući glavna pitanja koja je prema mišljenju EP-a potrebno još dogovoriti: dodatno financiranje strateških programa, nova vlastita sredstva te učinkovit mehanizam uvjetovanosti povezan s poštovanjem vladavine prava.

Od vanjskopolitičkih tema, govorio je o situaciji u istočnom Sredozemlju, gdje se založio za solidarnost s Grčkom i Ciprom, ističući važnost dijaloga. Ako se situacija pogorša, iskazao je spremnost EP na uporabu punog spektra instrumenata, uključivo sankcija naspram Turske. Raspravu je iskoristio da upozori i na pitanja ljudskih prava u Turskoj. Oko Bjelarus je podržao uvođenje sankcija naspram osoba odgovornih za izborne prevare, nasilje i represiju. Iskazao je zabrinutost obnovom nasilja između Armenije i Azerbajdžana, a oko slučaja Navaljni pozvao na utvrđivanje činjenica i nezavisnu istragu. Odnose EU-a i Kine ocijenio je složenima, ističući pitanje ljudskih prava, ali i poštovanja jednakih uvjeta (*level playing field*) na području trgovine.

Na kraju svog obraćanja iskazao je spremnost na pokretanje Konferencije o budućnosti Europe.

**Vanjski odnosi**

Prva tema o kojoj su čelnici raspravljali bila je Turska. Njemačko predsjedništvo, odnosno kancelarka Angela Merkel, i visoki predstavnik za vanjske poslove i sigurnosnu politiku Josep Borrell informirali su o kontaktima s turskom stranom, a svoju ocjenu političke situacije i stanja na terenu dali su Grčka i Cipar. One su tražile snažniji angažman EU-a i solidarnost partnera te uvođenje sankcija naspram Turske. Njemačko predsjedništvo se založilo za postizanje uravnoteženog rješenja, utemeljenog na činjenici da je Turska susjedna država i partner EU-a, kao i partner u Sjevernoatlantskom savezu (NATO).

U raspravi su čelnici država članica, uključujući predsjednika Vlade Andreja Plenkovića, pozdravili raspravu o ovoj temi i iskazali solidarnost naspram Grčke i Cipra, uz poruke o važnosti poštovanja suvereniteta država članica i očuvanja vrijednosti i načela Unije. Velika većina je istaknula značaj Turske kao važnog susjeda i partnera, uz isticanje njezine važne uloge u upravljanju migracijama te se založila za de-eskalaciju situacije i konstruktivan dijalog. Svi su podržali ideju organiziranja multilateralne konferencije o istočnom Sredozemlju. Razlike u stajalištima koje je trebalo premostiti tijekom rasprave su se uglavnom odnosile na pitanje mogućih dodatnih sankcija te trenutka, uvjeta i opsega njihovog eventualnog uvođenja. Postignuti kompromis je odražen u zaključcima na način da je, u slučaju ponavljanja unilateralnih akcija i provokacija od strane Turske te kršenja međunarodnog prava, EU iskazala spremnost uporabiti sve raspoložive opcije (što uključuje i sankcije), kako bi se obranili interesi država članica.

Oko Bjelarusa, osuđeno je neprihvatljivo nasilje vlasti naspram mirnih prosvjednika nakon predsjedničkih izbora, za koje je ponovljeno da ih EU ne priznaje. Zaključcima je prenesena podrška demokratskom pravu građana Bjelarusa da biraju predsjednika na slobodnim i poštenim izborima, bez stranih uplitanja te se EV složilo o uvođenju sankcija bez odgode i pružanju gospodarske pomoći demokratskim snagama u Bjelarusu.

Vezano uz konflikt u Gorskom Karabahu, EV je pozvalo strane na prestanak nasilja i mirno rješenje spora.

EV je zaključcima osudilo pokušaj ubojstva Alekseja Navaljnog i ocijenilo da uporaba kemijskog oružja predstavlja kršenje međunarodnog prava. Pozvalo je Rusiju na suradnju s Organizacijom za zabranu kemijskog oružja i osiguranje međunarodne istrage.

EV je usvojilo zaključke o Kini, no nije održalo raspravu.

**Jedinstveno tržište**

Usvojeni su zaključci koji su podijeljeni u dva dijela: jedinstveno tržište i industrijska politika te digitalna politika. U zaključcima je istaknuta potreba povratka na normalno djelovanje jedinstvenog tržišta što je moguće prije, imajući u vidu naučene lekcije krize izazvane pandemijom bolesti COVID-19. Čelnici su pozvali na provedbu i jačanje pravila na unutarnjem tržištu, uklanjanje preostalih neopravdanih prepreka, ažuriranje okvira za tržišno natjecanje uz osiguranje odgovora na izazove zelene tranzicije i digitalne transformacije, oblikovanje novog sustava globalnog gospodarskog upravljanja utemeljenog na ambicioznoj i uravnoteženoj slobodnoj trgovini u središtu koje je Svjetska trgovinska organizacija te ulaganje u obrazovanje. Istaknuto je da EU mora voditi ambicioznu industrijsku politiku i učiniti industriju održivom, zelenijom, otpornijom i globalno konkurentnijom. Posebno je istaknut cilj EU-a u postizanju strateške autonomije uz očuvanje otvorenog gospodarstva. U procesu gospodarskog oporavka bit će važan Mehanizam za oporavak i otpornost, pri čemu će njegova dva temeljna stupa biti zelena tranzicija i digitalna transformacija.

Predsjednik Vlade Andrej Plenković istaknuo je važnost pravovremene rasprave o strateškoj autonomiji i jačanju jedinstvenog tržišta EU-a, posebice u kontekstu posljedica i utjecaja krize izazvane pandemijom bolesti COVID-19 na gospodarska kretanja u državama članicama, cijeloj EU, ali i na globalnoj razini. Naglasio je važnost jačanja otpornosti EU-a i država članica, u čemu će važnu ulogu imati nacionalni planovi oporavka te zelena i digitalna tranzicija kao njihove ključne komponente. Važnu će ulogu imati i projekti od zajedničkog europskog interesa, posebice u promicanju inovacija te građenju partnerstva između javnog i privatnog sektora. Podržao je prioritete EU-a na području digitalnog tržišta i digitalnih tehnologija, naglasivši njihov transformacijski potencijal. Ujedno je dao potporu daljnjem jačanju multilateralnih i bilateralnih trgovinskih odnosa EU-a s ključnim partnerima u svijetu, kao i jačanju svih trgovinskih instrumenata.

Dogovoreno je da će se pitanju strateške autonomije EU-a čelnici vratiti na nekom od predstojećih sastanaka.

**Višegodišnji financijski okvir**

Njemačko predsjedništvo je informiralo o razgovorima s EP-om o cijelom paketu povezanih tema i zakonodavnih akata vezanih za VFO i Plan za oporavak „EU sljedeće generacije“. Preneseno je da je rasprava zahtjevna, ali se bilježi određeni pomak, pri čemu na strani Vijeća ne može biti značajnijih odstupanja od dogovora postignutog na razini EV-a u srpnju. Rasprava se posebno dotaknula Uredbe o općem režimu uvjetovanosti za zaštitu proračuna Unije, gdje su neke države članice zatražile snažnu i izravnu vezu s trošenjem europskih fondova, a neke iskazale nešto oprezniji pristup. Oko zahtjeva EP-a za povećanje sredstava određenih programa, predsjedništvo traži rješenja ispod gornjih granica VFO-a, odnosno iz margina i instrumenata fleksibilnosti te ostaje za vidjeti da li će to zadovoljiti EP, koji traži dodatni novac. Vezano za vlastita sredstva i traženja EP-a, njemačko predsjedništvo je spremno pregovarati o svojevrsnoj „mapi puta“, ali se EV ne može obvezati na ništa više od onog što je dogovoreno na EV-u u srpnju.

Predsjednik Vlade Andrej Plenković pozdravio je napore njemačkog predsjedništva u postizanju dogovora s EP-om, uz isticanje važnosti postizanja skorog dogovora između institucija. Dogovor iz srpnja na EV-u predstavlja paket te uključuje postignutu ravnotežu kao rezultat kompromisa, zbog čega nismo za njegove značajnije promjene. Skori dogovor između EP-a i Vijeća EU-a je važan kako bi na vrijeme otpočela provedba programa, a koji su ključni kako za oporavak, tako i daljnji razvoj svih politika EU-a.

Zaključeno je da će se ovom pitanju čelnici vratiti, s obzirom na složene razgovore koji se sada vode između Vijeća EU-a, Europske komisije i Europskog parlamenta.

**Odnosi Europska unija – Ujedinjena Kraljevina**

O provedbi Sporazuma o povlačenju i pregovorima o budućim odnosima čelnike je informirala predsjednica EK-a Ursula von der Leyen. Istaknula je važnost provedbe Sporazuma te upozorila da Zakon o unutarnjem tržištu Ujedinjene Kraljevine predstavlja kršenje Sporazuma. Oko pregovora o budućim odnosima prenijela je da su razgovori posebno teški u području osiguranja jednakih mogućnosti (*level playing field*) i ribarstva. Njezina je poruka bila da je bolje „nemati nikakav sporazum nego imati loš sporazum“. Loš sporazum bio bi onaj koji bi isključio osiguranje jednakih mogućnosti i dao UK veliku prednost u pristupu jedinstvenom tržištu EU-a, a to Unija ne može dopustiti. Ako ne dođe do sporazuma o budućim odnosima, trgovinski odnosi EU-a s UK-om bit će utemeljeni na pravilima Svjetske trgovinske organizacije. Prioritet EU-a i dalje ostaje postizanje sporazuma, a koji uključuje dogovor o jednakim mogućnostima, ribarstvu i državnim potporama.

U raspravi je Irska, podržavajući dosadašnje napore predsjednice EK-a i glavnog pregovarača Michela Barniera, poručila da EU i dalje treba ostati jedinstvena i snažna te istaknula da je Protokol o Irskoj i Sjevernoj Irskoj važan u očuvanju Sporazuma na Veliki petak, ali i za zaštitu jedinstvenog tržišta EU-a. Založila se za dobar dogovor između dvije strane, pri čemu EU mora i dalje djelovati racionalno i proporcionalno, štiteći vlastite interese.

Ovoj će se temi čelnici vratiti na redovnom sastanku EV-a u listopadu, kako bi se održala sveobuhvatna rasprava o putu naprijed i mogućim scenarijima do kraja godine. Ti scenariji još uvijek uključuju mogućnost dogovora o sporazumu o budućim odnosima, ali i izostanak istog. U tijeku su pripreme u državama članicama za sve promjene koje će nastupiti u odnosima s Ujedinjenom Kraljevinom od 1. siječnja sljedeće godine.

**COVID-19**

Iako nije bila formalno na dnevnom redu, ova je tema izazvala velik interes čelnika zbog razvoja epidemiološke situacije u EU-u, ali i na globalnoj razini. Uvodno izvješće je dala predsjednica EK-a Ursula von der Leyen, koja je ocijenila da se situacija u Europi pogoršava, s obzirom na porast broja zaraženih, ocjenjujući istovremeno da je to slučaj i na globalnoj razini. Kao najučinkovitije mjere zaštite izdvojila je pravilno nošenje maski, osobnu higijenu i održavanje odgovarajućeg razmaka te podcrtala važnost koordiniranog pristupa na razini EU-a. Referirala se na Preporuke Vijeća o koordiniranom pristupu ograničenja kretanja kao odgovor na pandemiju bolesti COVID-19, ističući važnost dogovora u EV-u. Osvrnula se na cjepivo te korake poduzete na razini Unije u pogledu rezervacije i nabave dovoljne količine cjepiva, pri čemu je EK već potpisala okvirne ugovore s nekoliko proizvođača.

U raspravi su čelnici država članica govorili o vlastitim iskustvima u borbi protiv pandemije bolesti COVID-19 te o potrebi koordinacije na razini EU-a, uvažavajući nacionalne nadležnosti država članica u području zdravstva. Nekoliko je čelnika izrazilo zabrinutost rastućim brojem zaraženih osoba, pri čemu je istaknuto da situacija ipak nije toliko loša za zdravstvene sustave u svim državama članicama. S obzirom da se virus i dalje širi, zajednička poruka je bila da je zdravstvene sustave potrebno konstantno jačati. Posebno je naglašeno da je potrebno osigurati disciplinu te prioritetno sačuvati gospodarstvo i obrazovni sustav. U suradnji između država članica, statistika i razmjena podataka i informacija igraju važnu ulogu, kao i koordinirani dogovor oko kriterija praćenja zaraze, što uključuje pragove broja zaraženih i pristup testiranju kao glavne elemente „mapiranja“ situacije u državama članicama. Bilo je riječi i o pitanju pristupa karanteni u odnosu na testiranje, oko čega države članice nemaju isto mišljenje. Kao važan element istaknuto je pitanje povjerenja, a s tim povezano i međusobno priznavanje testova, na čemu treba dalje raditi. Oko cjepiva je najavljeno da će EK napraviti prijedlog distribucije, kada ona budu raspoloživa, kako bi se izbjegao rizik natjecanja između država članica i svi dobili potrebne doze. Više je čelnika naglasilo važnost međunarodne suradnje oko distribucije cjepiva, pri čemu je nekoliko njih istaknulo da se u tom pogledu nikako ne smije zaboraviti države kandidatkinje.

Predsjednik Vlade Andrej Plenković izložio je epidemiološku situaciju u Hrvatskoj i mjere koje se poduzimaju na nacionalnoj razini te je snažno podržao kontinuiranu koordinaciju na razini EU-a o svim relevantnim pitanjima. Istaknuo je značaj pravovremene razmjene informacija među državama članicama, posebice između susjednih država te se založio da se u obzir uzmu regionalne specifičnosti unutar svake države članice.

Dogovoreno je da će o ovoj temi čelnici redovito raspravljati na sljedećim sastancima.

# EUROPSKO VIJEĆE – 17. i 18. LISTOPADA 2020.

Teme na dnevnom redu:

1) COVID-19

2) Odnosi Europske unije i Ujedinjene Kraljevine

3) Klimatske promjene

4) Vanjski odnosi

Uvodno se čelnicima obratio predsjednik EP-a David Sassoli. Veliki dio svog govora posvetio je klimatskim promjenama, podsjećajući na obaveze iz Pariškog sporazuma te na odlučnost Europske unije da bude predvodnik u njihovu ostvarivanju. EP gleda na Europski propis o klimi kao glavni temelj Europskog zelenog sporazuma (*Green Deal*), koji u zakonodavstvo unije uvodi cilj klimatske neutralnosti do 2050. godine i definira ambicioznije ciljeve do 2030. godine. Stajalište EP je da bi ta ambicija trebala biti veća i predvidjeti smanjenje emisija stakleničkih plinova do 60% u 2030. godini. Pozvao je na odlučnije djelovanje EU-a na globalnoj razini.

Oko pregovora između EU-a i UK-a, upozorio je na kritično razdoblje u kojem se nalazimo i kazao da EU treba nastaviti pregovarati s UK-om do zadnjeg mogućeg trenutka. EP želi sveobuhvatan sporazum, koji počiva na poštenom i slobodnom tržišnom natjecanju, koji nudi uravnoteženo rješenje vezano za ribarstvo te odgovarajući mehanizam osiguranja poštivanja pravila. U dijelu o vanjskim odnosima govorio je o Africi, gdje Unija mora više investirati u suradnju na različitim razinama, posebno u području zdravstva, obrazovanja i klimatskih promjena te pomoći Africi kroz svoju razvojnu i humanitarnu pomoć.

I na ovom sastanku predsjednik EP-a David Sassoli je govorio o pregovorima s Vijećem EU-a oko VFO-a, ističući da je EP odlučan u postizanju sporazuma te da nije institucija koja sprečava dogovor. Posebno je objasnio stav EP-a oko dodatnog financiranja za određene strateške programe te prijedlog da se plaćanje kamata za „EU sljedeće generacije“ ne kanalizira kroz VFO, već da bude izvan njegova plafona, što bi osiguralo dodatna sredstva (13,9 milijardi). Ponovio je stav oko vladavine prava i pohvalio početak razgovora s Vijećem o *Uredbi o općem režimu uvjetovanosti za zaštitu proračuna Unije*. Zatražio je od Vijeća prilagodbu mandata oko VFO-a i Mehanizma za oporavak i otpornost, koji bi omogućio približavanje stavova prema dogovoru o cijelom paketu.

Kancelarka Angela Merkel, u ime njemačkog predsjedništva, informirala je o određenim pomacima u pregovorima s EP-om, pohvaljujući napredak oko vlastitih sredstava, oko čega se čeka ishod pregovora vezano za uvjetovanost i vladavinu prava, a kako bi se inicirao proces potvrđivanja u državama članicama. Predsjedništvo je pokazalo otvorenost za tehničko podešavanje paketa, ali ne i za ponovno otvaranje političkog procesa usuglašavanja što bi moglo potkopati ravnotežu postignutu na sastanku EV-a u srpnju. Ovo je stav koji su u raspravi podržali brojni čelnici, naglašavajući da bi ponovno otvaranje postignutog dogovora bilo nezamislivo te da je manevarski prostor potrebno tražiti na tehničkim pitanjima. U srpnju je osigurana politička ravnoteža te je važno da EP prihvati da nema ponavljanja tog procesa. Nekoliko je čelnika govorilo o vladavini prava te su podržali trilateralne razgovore oko relevantne Uredbe.

**COVID-19**

Rasprava je održana slijedom dogovora da o ovoj temi čelnici redovno razgovaraju na sastancima EV-a. Održana je nakon usvajanja *Preporuke Vijeća o koordiniranom pristupu ograničavanja slobodnog kretanja kao odgovor na pandemiju bolesti COVID-19*, koje ujednačavaju prikupljanje i interpretaciju podataka, prema dogovorenim kriterijima, uključivo na regionalnoj razini, te predviđaju koordinaciju i jasnu komunikaciju između država.

Čelnici su pozdravili usvajanje preporuka i koordinirani pristup na razini EU-a. Neki su isticali nacionalne nadležnosti država članica za politiku zdravstva, kao i za mjere zaštite zdravlja, a time i provedbu preporuka. Istaknuto je njihovo značenje i neposredan učinak na unutarnje tržište, ali i zaštitu Schengenskog područja. Složili su se da je u provedbi važno osiguranje transparentnosti te primjena načela nužnosti, proporcionalnosti, nediskriminacije i objektivnosti. Preporuke se mogu mijenjati i unapređivati, ovisno o daljnjem razvoju epidemiološke situacije u Europi. Neki od čelnika istaknuli su da bi dodatan napor trebalo usmjeriti na koordinaciju uzajamnog priznavanja testova te dogovor o kriterijima za dužinu trajanja karantene.

Pohvaljene su dosadašnje aktivnosti EK-a oko nabave cjepiva te je istaknuta potreba bliske suradnje i koordinacije prilikom njegove distribucije, ali i pitanje globalne dostupnosti cjepiva i uloge Unije u tom pogledu. Neki su isticali važnost dostupnosti cjepiva za susjedne države i države kandidatkinje.

Predsjednik Vlade Andrej Plenković pozdravio je redovnu raspravu o ovoj temi na sastancima EV-a i podržao preporuke Vijeća te koordinirani europski pristup u cilju zaštite javnog zdravlja i slobode kretanja. Istaknuo je važnost osiguranja slobode kretanja u što je moguće većoj mjeri uz održavanje gospodarskih aktivnosti. Posebno je naglasio potrebu uravnoteženog i regionalnog pristupa te poštivanja načela nediskriminacije. Složio se s ažuriranjem preporuka ovisno o daljnjem razvoju epidemiološke situacije te jačanjem napora u koordinaciji razvoja i distribucije cjepiva na razini EU-a.

**Odnosi Europska unija – Ujedinjena Kraljevina**

O odnosima EU-a i UK-a održana je zatvorena rasprava, radi osjetljivog razdoblja u koji su pregovori ušli. Svi su podržali nastavak pregovora temeljem postojećeg mandata te pozvali glavnog pregovarača Michela Barniera da nastavi pregovore u sljedećim tjednima. Upućena je i poruka UK da poduzme odgovarajuće korake kako bi došlo do sporazuma te je istaknuta potreba pune i pravovremene provedbe Sporazuma o povlačenju i pripadajućeg protokola.

Kako prijelazno razdoblje završava krajem ove godine (31. prosinca 2020.), čelnici su iskazali zabrinutost dosadašnjim napretkom u pregovorima oko ključnih pitanja, ističući da su njihova stajališta oko jednakih mogućnosti, ribarstva i upravljanja i dalje jednaka onima u pregovaračkim smjernicama. Istovremeno su svi pokazali realnost naspram stanja pregovora i ukazali na važnost priprema za sve scenarije njihova ishoda, uključivo onaj u kojemu ne bi došlo do dogovora.

Predsjednik Vlade Andrej Plenković se založio za postizanje sporazuma s UK-om, naglašavajući potrebu zadržavanja jedinstva Unije do same završnice pregovora, ali i istovremeno osiguranje pripravnosti za slučaj da do sporazuma ne dođe. Hrvatska radi na svim elementima provedbe Sporazuma o povlačenju, posebno u dijelu prava građana te je spremna na svaki od mogućih scenarija.

**Klimatske promjene**

Na ovom je sastanku EV-a održana orijentacijska rasprava o ciljevima EU-a u pogledu smanjivanja stakleničkih plinova, a nakon predstavljanja komunikacije „*Povećanje klimatskih ambicija Europe za 2030. - Ulaganje u klimatski neutralnu budućnost za dobrobit naših građana*“. Europska komisija je istovremeno objavila prijedlog amandmana na raniji prijedlog Europskog propisa o klimi s ugrađenim ciljem od najmanje 55% smanjenja emisija stakleničkih plinova do 2030. godine u odnosu na razine iz 1990. godine. Navedeno predstavlja povećanje ambicije, s obzirom da je EU pod Pariškim sporazumom postavila svoje ciljeve za smanjenje emisija stakleničkih plinova do 2030. godine za 40% u usporedbi s razinom iz 1990. godine, a sve u cilju postizanja klimatske neutralnosti do 2050. godine. Taj je ambiciozniji cilj zacrtan i u Europskom zelenom planu koji ujedno predstavlja strategiju rasta i ostvarenja održivosti gospodarstva, uz osiguravanje pravedne i uključive tranzicije. Nakon ove orijentacijske rasprave, odluku će donijeti EV u prosincu.

U raspravi su čelnici u velikoj mjeri podržali ambiciozniji cilj smanjenja stakleničkih plinova od 55%, u cilju dostizanja cilja klimatske neutralnosti do 2050. godine. Istovremeno smatraju da je potrebno definirati kriterije i načela prema kojima bi trebalo postići veću ambiciju do 2030. godine. Neke su države članice naglasile da bi mogle podržati i ambicioznije ciljeve (veće od 55%), dok je jedan dio njih bio oprezniji u pristupu, uz isticanje poteškoća oko dosezanja revidiranih ciljeva.

Naglašeno je da u tom procesu europska industrija treba ostati konkurentna, da tranzicija mora biti poštena i socijalno uravnotežena te da je potrebno uzimati u obzir nacionalne specifičnosti i pravo država članica da odrede svoju energetsku mješavinu. U tom kontekstu istaknuta je važnost energije vjetra i sunca, a bilo je referenci i na nuklearnu energiju u slučaju pojedinih država članica. Zbog različitih početnih pozicija u državama članicama, pojedini čelnici su naglašavali da proces mora biti popraćen procjenom učinka za svaku od njih, koji će ukazati na poteškoće i izazove u postizanju ambicioznog cilja te istovremeno predložiti rješenja koja odgovaraju njihovim potrebama. Dio je čelnika upozorio da povećavanje ciljeva za energetsku učinkovitost i obnovljive izvore može imati utjecaj na povećanje cijena energije za industriju i kućanstvo. Neki su istaknuli kako će novi cilj imati različite učinke na države članice, posebno one socioekonomske prirode te da će to ovisiti o njihovim posebnostima. EV je stoga pozvalo EK da u konzultacijama s državama članicama procijeni specifične situacije i prikupi više informacija o mogućim učincima na države članice.

Mnogi su isticali financijski element, odnosno da trenutačno osigurana sredstva na razini Unije nisu dovoljna za ubrzanje smanjenja emisija. U zaključcima je potvrđeno da će sve države članice sudjelovati u naporima za osiguranje dodatnog smanjenja emisija, uz uzimanje u obzir nacionalnih okolnosti, kao i pravednosti i solidarnosti.

Mnogi su isticali da EU preuzimanjem ambicioznijih ciljeva šalje snažan signal prema ostatku svijeta. Kao važan instrument izdvojili su mehanizam za graničnu prilagodbu emisija ugljika. Istaknuta je i potreba daljnjeg razvoja klimatske diplomacije te udruživanje snaga na globalnoj razini u promicanju borbe protiv klimatskih promjena.

Predsjednik Vlade Andrej Plenković je podržao višu razinu ambicije EU-a i istaknuo da će postizanje navedenog cilja zahtijevati znatno financiranje, pri čemu se prilikom budućih odluka moraju uzeti u obzir različita polazišta i posebnosti država članica. Pozdravio je i načelo pravičnosti i solidarnosti.

**Vanjski odnosi**

Glavna tema rasprave odnosila se na odnose EU-a i Afrike, a održala se pred sastanak na vrhu EU-Afrička unija, koji bi se trebao održati u prosincu, na marginama EV, ali je kasnije odgođen. U raspravi su čelnici isticali važnost partnerstva EU-a i Afrike, posebno u situaciji svojevrsnog geopolitičkog natjecanja drugih aktera za utjecaj na tom kontinentu.

Izdvojena je važnost suradnje na polju zaštite zdravlja, održivog rasta, razvoja te u pitanjima mira i sigurnosti, u kojem području je EU spremna poduprijeti afričke napore, jednako kao i promociju dobrog upravljanja i ljudskih prava. EU je najveći afrički trgovinski partner, jednako kao i partner u investicijama i razvojnoj pomoći te je to ključni element u daljnjem istraživanju svih potencijala suradnje. Pritom su izdvojena moguća dodatna područja: digitalno gospodarstvo, obnovljiva energija, transport, zdravstvo i proizvodnja hrane, ali i istaknuta neka načela važna za EU: ne-diskriminacija, jednake mogućnosti, osnaživanje žena, uključivanje mladih, obrazovanje, vještine, zaštita okoliša, gospodarska održivost, vladavina prava. Mnogi su izdvojili pitanje migracija, koje je ključno osloviti u međusobnim odnosima, a to uključuje i pitanje borbe protiv ilegalnih migracija, readmisiju, kao i borbu protiv krijumčara migranata. U zaključcima je iskazana spremnost na konzultacije s partnerima u Africi u pogledu definiranja zajedničkih prioriteta te ujedinjavanje snaga u obrani zajedničkih interesa.

Predsjednik Vlade Andrej Plenković naglasio je važnost izgradnje pravog strateškog partnerstva EU-a Afrikom kao kontinentom budućnosti zbog očekivanih demografskih i gospodarskih kretanja, s važnom ulogom mladih. Posebice je istaknuo važnost borbe protiv siromaštva, jačanja vladavine prava i općenito jačanja upravljačkih sposobnosti i administrativnih kapaciteta afričkih država. Pozdravio je kolektivni „*Team Europe*“ pristup EU-a i država članica u pružanju pomoći Africi u nošenju s krizom izazvanom pandemijom bolesti COVID-19. U pogledu migracija, podržao je sveobuhvatan pristup koji će dovesti do partnerskog dogovora s afričkim državama, posebice u pogledu sprječavanja ilegalnih migracija.

Pod ovom točkom dnevnog reda također su usvojeni zaključci o Južnom susjedstvu, gdje se najavljuje strateška rasprava za prosinac te o Bjelarusu, gdje EV osuđuje nastavak nasilja te izražava svoju solidarnost s Litvom i Poljskom zbog mjera odmazde od strane Bjelarusa. Oko Turske, EV izražava žaljenje zbog ponovljenih unilateralnih akcija Turske u Istočnom Mediteranu i poziva na poštivanje rezolucija Vijeća sigurnosti UN-a. Ujedno poziva Tursku na povlačenje tih poteza i smirivanje napetosti.

# EUROPSKO VIJEĆE – 10. i 11. PROSINCA 2020.

Teme na dnevnom redu sastanka Europskog vijeća:

1) Višegodišnji financijski okvir / „EU sljedeće generacije“

2) COVID – 19

3) Klimatske promjene

4) Sigurnost

5) Vanjski odnosi: odnosi EU – SAD; Istočno Sredozemlje; Južno susjedstvo

**Uvodno**

Na ovom sastanku EV-a zbog zdravstvenih razloga nije sudjelovao predsjednik Vlade Andrej Plenković, a Hrvatsku je, sukladno Poslovniku EV-a i na temelju međusobnog dogovora dvojice predsjednika vlada, predstavljao predsjednik Vlade Slovenije Janez Janša. Njemu su prenesena hrvatska stajališta o temama na dnevnom redu te je unaprijed dogovoren pristup po pojedinim točkama rasprave, s posebnim naglaskom na predviđenu detaljnu raspravu o klimatskim promjenama i pratećim zaključcima EV-a.

Uvodno je EV odalo počast nedavno preminulom (2. prosinca 2020.) bivšem francuskom predsjedniku Valery Giscard d'Estaingu, koji je bio pokretačka snaga europskog projekta i imao ključnu ulogu u osnivanju EV kao institucije EU.

Sastanak je započeo obraćanjem predsjednika EP-a Davida Sassolija članovima EV-a. Sassoli se uvodno osvrnuo na dogovor EV-a postignut u srpnju ove godine o putu naprijed glede VFO i Plana za oporavak „EU sljedeće generacije“, uz poruku da EP nije spreman na to da se rezultati postignuti u pregovorima s Vijećem oko cijelog paketa dovedu u pitanje, već da očekuje da će rješenja biti u skladu s ostvarenim kompromisom. Upozorio je na element vremena i važnost dogovora koji očekuju građani Unije. U nastavku je govorio o pandemiji bolesti COVID-19, uz naglasak na cjepivo, za koje je rekao da treba biti dostupno istovremeno u svim državama članicama. Sassoli je upozorio na važnost nacionalnih kampanja za cijepljenje i izgradnju povjerenja građana, na čemu treba biti naglasak u sljedećem razdoblju. Istovremeno, kazao je da se kod distribucije cjepiva treba voditi računa i o državama izvan EU-a, ističući načelo solidarnosti i važnost multilateralizma te globalne koordinacije. U odnosu na temu klimatskih promjena, Sassoli je ponovio da ambicije EP-a idu i do 60% smanjenja emisija stakleničkih plinova do 2030. godine, naglasivši da je vrijeme da se ispune obećanja i ostvare opipljivi rezultati kako bi se ostvarili ciljevi Unije za postizanje klimatske neutralnosti do 2050. Potvrdio je važnost Europskog zelenog plana kao pravog puta za održivu budućnost te skrenuo pažnju na važnost međunarodne suradnje na ovom području. Sassoli je izdvojio Plan za oporavak „EU sljedeće generacije“ kao svojevrsni motor za zelenu i digitalnu transformaciju, ali i borbu protiv siromaštva. Govoreći o Turskoj, kazao je da se situacija nije znatno izmijenila (od rasprave na sastanku EV-a u listopadu ove godine) te da se mora ozbiljno razmisliti o korištenju svih instrumenata na raspolaganju, uključivo gospodarske sankcije, kako bi se poslao signal da Unija stoji iza teritorijalnog integriteta Cipra. U vezi sigurnosti, Sassoli je naglasak stavio na jačanje i zaštitu Schengenskog područja. Posebno se osvrnuo na pregovore o budućim odnosima između EU-a i Ujedinjene Kraljevine, ponavljajući ranija stajališta EP-a, a to je podrška ambicioznom, širokom i uravnoteženom partnerstvu između EU-a i Ujedinjene Kraljevine, koji bi bio koristan za obje strane. Založio se za postizanje sporazuma, unatoč kratkom roku, kao pravoj/solidnoj bazi budućih odnosa. Za slučaj da do sporazuma ne dođe, najavio je održavanje izvanredne sjednice EP-a radi odobravanja odgovarajućih mjera.

Predsjednica EK-a von der Leyen je izvijestila o stanju pregovora o budućim odnosima s Ujedinjenom Kraljevinom i svojim razgovorima s premijerom Borisom Johnsonom.

**Višegodišnji financijski okvir / „EU sljedeće generacije“**

Nakon što su dvije države članice iskazale nezadovoljstvo nacrtom *Uredbe o općem režimu uvjetovanosti radi zaštite proračuna EU* (kvalificirana većina) te uskratile suglasnost na *Odluku o vlastitim sredstvima* (jednoglasnost), koje su dio paketa usvajanja Višegodišnjeg financijskog okvira / „EU sljedeće generacije“, EV je u zaključcima potvrdilo dogovor oko tumačenja *Uredbe o općem režimu uvjetovanosti*, što je bilo jedino preostalo otvoreno pitanje na putu usvajanja cijelog paketa.

U zaključcima se pojašnjava cilj navedene Uredbe, koji jest zaštita proračuna i primjena mehanizma uvjetovanosti koja će biti objektivna, pravedna, nepristrana te će se osigurati nediskriminacija i jednako postupanje prema državama članicama. Kako bi se osiguralo poštivanje tih načela EK će izraditi smjernice, koje će obuhvatiti i metodologiju provedbe. Mjere će biti proporcionalne učinku kršenja vladavine prava na dobro financijsko upravljanje ili financijske interese Unije, a razmatrat će se samo ako se drugim postupcima utvrđenima pravom Unije ne bi omogućila učinkovitija zaštita proračuna. Pokretanju postupka prethodit će dijalog s predmetnom državom članicom, kako bi joj se omogućilo da popravi stanje. Država članica može podnijeti zahtjev da predsjednik EV-a isto stavi na dnevni red sastanka EV-a, koje će nastojati oblikovati zajedničko stajalište. Definiran je i rok od godine dana od usvajanja u kojemu se mehanizam može preispitati na inicijativu predmetne države članice ili EK.

Ovaj je dogovor otvorio put konačnom usvajanju svih akata iz paketa Višegodišnji financijski okvir / „EU sljedeće generacije“ te njihovo stupanje na snagu do početka sljedeće godine, kako ne bi bilo kašnjenja u provedbi programa i projekata Unije. Posebno je važno što njime nije došlo do narušavanja ravnoteže dogovora između čelnika iz srpnja ove godine, kao ni izmjena teksta *Uredbe o općem režimu uvjetovanosti radi zaštite proračuna EU-a* niti *Uredbe o Višegodišnjem financijskom okviru*. Oko toga je već bio postignut privremeni dogovor s EP-om početkom studenog ove godine, a obuhvatio je dogovor o: (i) dodatnim sredstvima za određene programe unutar VFO-a kroz Instrument za fleksibilnosti i kazne radi kršenja pravila tržišnog natjecanja, (ii) novim vlastitim sredstvima definiranim kroz mapu puta, koja se dodaje pravno obvezujućem međuinstitucijskom sporazumu; (iii) upravljanju sredstvima iz „EU sljedeće generacije“ na način da EP dobiva određeni politički nadzor, te (iv) uvjetovanosti korištenja EU sredstava vladavinom prava. Dogovor je također obuhvatio određena horizontalna pitanja za koje EP smatra da trebaju imati prioritet u budućem financiranju Unije, poput klime, bioraznolikosti, rodne ravnopravnosti te ciljeva održivog razvoja.

Predmetni je dogovor značajno postignuće ovog sastanka EV-a. Time je okončano dvije i pol godine dugo razdoblje pregovora o budućem sedmogodišnjem financijskom okviru (koji je EK predstavila u svibnju 2018.), nadograđenim novim instrumentom „EU sljedeće generacije“ radi nošenja s posljedicama pandemije bolesti COVID-19. Iako proces pregovora nije bio lagan te se kroz njega Unija često polarizirala u dva bloka – neto uplatitelji i neto korisnici proračuna/“prijatelji kohezije“ – i suočila s nizom različitih izazova (vladavina prava, novi prioriteti, modernizacija, klimatski odgovor, COVID-19), ona je još jednom uspjela pokazati sposobnost da dođe do kompromisa i iznađe najbolje rješenje u ime interesa svih svojih građana.

**COVID-19**

Predsjednica EK-a Ursula von der Leyen dala je pregled trenutnog stanja borbe protiv pandemije bolesti COVID-19 i priprema za cijepljenje. Kazala je da je virus vrlo široko rasprostranjen te da je u EU-u krajem studenog zauzetost jedinica intenzivne njege bila 82%. Kao „svjetlo na kraju tunela“ istaknula je cjepivo, koje trenutno ispituje Europska agencija za lijekove, a do kraja godine se očekuje odobrenje cjepiva BioNTech/Pfizera. Iza toga dolazi cjepivo Moderne, pa Johnson&Johnsona te Astra Zeneca. Početak cijepljenja očekuje se početkom 2021. godine. U međuvremenu važne ostaju mjere higijene i distance, i to dok se 70% populacije ne procijepi. Predsjednica EK-a govorila je i o globalnom aspektu distribucije cjepiva, uz prijedlog koordinacije donacija viška cjepiva za treće države, prvenstveno one u neposrednom susjedstvu EU-a, posebno izdvajajući države zapadnog Balkana.

Većina je govornika podržala prijedlog EK-a da se osiguraju određene količine cjepiva za države zapadnog Balkana, dok su neki isticali važnost pomoći državama Istočnog partnerstva, a neki posebno izdvojili izazove koje će u pogledu cijepljenja imati Afrika te se založili za snažan angažman i pomoć EU-a tom kontinentu.

U raspravi su države članice pohvalile EK u djelovanju oko zajedničke nabave cjepiva, koje vraća nadu među građane Unije. Mnoge su govorile o ozbiljnosti trenutne situacije u njihovim zemljama te su istaknuti izazovi koje donosi praznično razdoblje u prosincu/siječnju. Svi su se založili za koordinirani pristup i suradnju na razini EU-a u odgovoru na pandemiju bolesti COVID-19. U raspravi je bila posebno naglašena važnost koordinacije distribucije cjepiva i činjenica da pristup cjepivu mora biti osiguran svim državama članicama istovremeno. Bilo je prijedloga da sve države članice s cijepljenjem otpočnu istog dana. Istaknuta je i važnost koordinacije razvoja certifikata cijepljenja. Neke su države članice govorile o pripremi nacionalnih strategija cijepljenja, pri čemu će davati prednost starijima, ali su neke naglasile važnost cijepljenja i mlađe populacije koja je mobilnija te time utječe na brže širenje virusa. Posebno je izdvojena važnost kvalitetnog komuniciranja i kampanja za promicanje važnosti cijepljenja među građanima te su neki isticali potrebu usvajanja komunikacijske strategije na razini EU (čiju izradu je najavila EK), uz one na nacionalnoj razini. U toj strategiji istaknutu ulogu treba imati borba protiv dezinformacija o cjepivu.

Bilo je riječi i o testiranju, gdje su neke su države isticale veliku važnost povećanja testiranja, dok su neke podijelile iskustva brzog testiranja antigenskim testovima, koja su uglavnom pozitivna te ne bilježe visok postotak lažnih testova. Međutim, istaknuto je i da antigenski testovi nisu učinkoviti i pouzdani u prvim danima zaraze, zbog čega ostaje prisutan određeni oprez te se na njihovu uporabu gleda kao pomoć PCR testovima. EK je pozvana pripremiti preporuke Vijeća za brze antigenske testove i međusobno priznavanje rezultata. Neki su ponovili ranija stajališta o važnosti poštovanja pravila jedinstvenog tržišta i Schengenskog područja te osiguranja kretanja ljudi i protoka robe u vremenu uvedenih restrikcija.

EK je najavila da će početkom sljedeće godine objaviti nove smjernice te ponovila potrebu koordiniranog pristupa i prenijela poruku da će cjepiva u EU-u biti dovoljno za sve EU građane.

U zaključcima su se čelnici obvezali na jačanje daljnje koordinacije u pristupu mjerama koje su uvedene kao odgovor na pandemiju bolesti COVID-19, uključivo kod njihova mogućeg olakšanja i povratka u normalu, kada to situacija dozvoli. Naglašena je važnost pravovremene pripreme za distribuciju cjepiva i nacionalnih strategija cijepljenja, kako bi cjepiva građani dobili na vrijeme uz koordiniran pristup svih država članica. Posebno je istaknuta važnost daljnjeg rada na jačanju otpornosti zdravstvenog sustava u EU-u, u kojem kontekstu je izdvojen prijedlog izgradnje Zdravstvene unije. Posebno je naglašena važnost međunarodne suradnje, uključivo suradnje sa Svjetskom zdravstvenom organizacijom, uključujući i mogući međunarodni ugovor o pandemijama, gdje su neki ipak pozvali na oprez i već postojeća pravila i inicijative.

**Klimatske promjene**

Predsjednik EV-a Charles Michel podsjetio je da se rasprava o klimatskim promjenama odvija usporedo s 5. godišnjicom Pariškog sporazuma. EU i mnoge druge države proglasili su klimatsko izvanredno stanje, pri čemu EU u borbi protiv klimatskih promjena nastavlja biti predvodnicom te je usvojila ambiciozno zakonodavstvo kojim se Pariški sporazum provodi na europskoj i nacionalnoj razini. Unija je kao svoju novu strategiju rasta usvojila Europski zeleni plan, koji će donijeti korjenite promjene u nadolazećim desetljećima te Europu dovesti do postajanja prvim klimatski neutralnim kontinentom. Zeleni plan put je ka održivoj budućnosti.

Na sastanku EV-a održanom 15. - 16. listopada ove godine održana je orijentacijska rasprava vezano uz postizanje cilja klimatske neutralnosti EU do 2050. godine. EV se složilo da ostvarenje navedenoga, sukladno ciljevima Pariškog sporazuma, zahtijeva da Unija poveća svoje ambicije za nadolazeće desetljeće te ažurira svoj okvir klimatske i energetske politike.

Prosinački je sastanak EV-a prethodnu raspravu pretočio u čvrstu odluku, potvrdivši obvezujući cilj da EU do 2030. godine postigne neto smanjenje emisija stakleničkih plinova za najmanje 55% (u odnosu na razinu iz 1990. godine). Taj cilj je kolektivan, na razini cijele EU. Klimatske ambicije povećat će se na način koji će potaknuti održiv gospodarski rast, otvoriti radna mjesta, osigurati koristi za građane EU-a u području zdravlja i okoliša te doprinijeti dugoročnoj globalnoj konkurentnosti gospodarstva EU-a promicanjem inovacija u zelenim tehnologijama.

Svjesni da će postizanje zacrtanih ciljeva značiti opsežne potrebe za dodatnim ulaganjima, čelnici su naglasili važnost mobilizacije javnog financiranja i privatnog kapitala. Također su podsjetili na cilj usmjeravanja najmanje 30% ukupnog iznosa rashoda iz VFO-a i paketa „EU sljedeće generacije“ na djelovanje u području klime.

EV je pozvalo EK da poduzme konkretne korake nastavno na donesene odluke. U cilju promicanja razvoja globalnih standarda zelenog financiranja, EV je pozvalo EK da, najkasnije do lipnja 2021., podnese zakonodavni prijedlog o standardu EU-a za zelene obveznice. EK je također pozvana procijeniti najbolji način doprinosa svih gospodarskih sektora klimatskome cilju za 2030. te podnijeti prijedloge temeljem dubinskog ispitivanja okolišnog, gospodarskog i socijalnog učinka na razini država članica.

 Komisiju se posebno poziva da razmotri sljedeće:

* istraživanje načina za jačanje sustava trgovanja emisijama stakleničkih plinova (ETS);
* predlaganje mjera kojima se energetski intenzivnim industrijama omogućuje razvoj i uvođenje inovativnih klimatski neutralnih tehnologija, uz zadržavanje konkurentnosti;
* predlaganje mehanizma za graničnu prilagodbu emisija ugljika, kako bi se osigurao okolišni integritet politika EU-a i izbjeglo istjecanje ugljika na način koji je usklađen sa Svjetskom trgovinskom organizacijom;
* otklanjanje bojazni u vezi s raspodjelom napora, pravednošću i troškovnom učinkovitošću, šumarstvom i korištenjem zemljišta te porastom emisija i smanjenjem ponora iz tih sektora, uzrokovanih negativnim učincima klimatskih promjena.

Nacionalno utvrđeni doprinos EU-a predviđen u Pariškom sporazumu ažurirat će se u skladu s novim obvezujućim ciljem te do kraja godine podnijeti tajništvu Okvirne konvencije UN-a o promjeni klime (UNFCCC). Ususret 26. Konferenciji stranaka Okvirne konvencije (koja će se održati 2021.), EV je naglasilo važnost međunarodnog angažmana za postizanje uspjeha u rješavanju problema klimatskih promjena te pozvalo sve stranke, posebno velika gospodarstva, da iznesu ambiciozne ciljeve i politike u ovom pogledu. EV je također naglasilo važnost koordiniranog djelovanja putem aktivne europske klimatske diplomacije.

Hrvatska snažno podržava cilj klimatski neutralne EU do 2050., koji je također uključen u Nacionalnu razvojnu strategiju. Hrvatska na istom tragu podržava i novi kolektivni cilj smanjenja emisija do 2030. godine u prijedlogu Europskog propisa o klimi. Iznimno smo zadovoljni zaključkom na razini EV-a da će u dosezanju zacrtanog cilja sudjelovati sve države članice na temelju načela pravičnosti i solidarnosti te uzimajući u obzir različite polazne točke i nacionalne okolnosti svih država članica. Za Hrvatsku je također važno postojanje zajedničke svijesti na razini EU-a o potrebi mobilizacije svih sredstava financiranja, kao i uključivanje klimatske komponente u ukupnu strategiju EU-a za oporavak i jačanje otpornosti, posebno u svjetlu pandemije bolesti COVID-19. Sve navedeno je u ime Hrvatske na sastanku izložio predsjednik Vlade Slovenije Janša.

U ime Hrvatske predsjednik Vlade Slovenije naglasio je i važnost da se u tekstu zaključaka unese referenca na postojeće napore za diobom u sektorima koji nisu pokriveni sustavom za trgovanje emisijama (ETS) te da se u kontekstu nadolazeće revizije Uredbe o raspodjeli tereta zadrži kriterij BDP per capita, sukladno načelu solidarnosti.

Hrvatska se također zalagala da državne potpore budu fleksibilne i prilagođene specifičnim okolnostima, kako bi se ujedno osigurala bolja apsorpcija dostupnih financijskih sredstava. Također, Hrvatska je kontinuirano isticala, kao i neke druge države članice, da bi mehanizam za graničnu prilagodbu emisija ugljika (tzv. *Carbon Border Adjustment Mechanism*) trebao biti komplementaran sustavu trgovanja emisijama, kako bi se očuvala konkurentnost i spriječilo istjecanje ugljika, te da bi eventualna revizija Uredbe o zemljištu, promjeni u korištenju zemljišta i šumarstvu trebala u obzir uzeti nacionalne okolnosti, a koje su već prepoznate u zakonodavstvu na snazi.

U raspravi su države članice podržale ukupne ciljeve EU-a, složivši se oko potrebe žurnog i konkretnog djelovanja, ali su naglasile potrebu postojanja odgovarajućeg okvira. Članice su stoga naglasile važnost uzimanja u obzir nacionalnih specifičnosti, postojanje različitih polazišnih točaka koje utječu na način i dinamiku postizanja zacrtanih ciljeva, važnost mogućnosti vlastitog izbora svake članice troškovno najučinkovitijih načina za postizanje ciljeva, kao i mogućnost izbora vlastite energetske mješavine.

Pojedine su članice ukazale na potrebu izdašnijeg Modernizacijskog fonda. Nekolicina država članica dotakla se pitanja šumskog zemljišta i specifične situacije članica s rastućim emisijama iz sektora vezanog uz zemljište i šume. Otočne su države članice upozorile na svoj specifičan položaj, koji mora biti uzet u obzir pri razmatranju mogućnosti smanjenja emisija. Pojedine su članice ukazale na potrebu da se zacrtaju prijelazni ciljevi, kao i na potrebu korištenja prijelaznih tehnologija. Velik broj država članica pozdravio je najavljeni povratak SAD-a u Pariški sporazum te ukazao na posljedičnu potrebu da se s SAD-om, ali i drugim međunarodnim partnerima, radi na postizanju ciljeva koji su važni na globalnoj razini, jer klimatske promjene nisu zabrinjavajuće samo za EU. Suradnja na multilateralnoj razini stoga je vrlo bitna i potrebna.

Zaključno, važno je istaknuti da će se Vijeće tijekom 2021. vratiti pitanju klimatskih promjena i usvojiti dodatne smjernice za elemente provedbenog zakonodavstva prije nego li EK objavi svoje prijedloge klimatskog paketa za provedbu cilja -55%, smanjenja emisija stakleničkih plinova, koji su predviđeni za lipanj 2021. Tada će detaljnije biti pojašnjeno i pitanje podjele napora u sektorima izvan sustava trgovanja emisijama, što je od iznimne važnosti za Hrvatsku koja se za ovaj element zaključaka EV-a zalagala od samog početka rasprave.

**Sigurnost**

Zaključci o sigurnosti usvojeni su bez rasprave. U njima je EV osudilo nedavne terorističke napade u Europi, ističući ujedinjenost u borbi protiv radikalizacije, terorizma i nasilnog ekstremizma. Pozdravilo je predstavljanje novog programa EU-a za borbu protiv terorizma. Osudilo je sve napade na slobodu izražavanja i vjeroispovijesti ili uvjerenja, među ostalim, antisemitizam, rasizam i ksenofobiju, naglasilo važnost borbe protiv poticanja na mržnju ili nasilje te protiv nesnošljivosti.

EV je istaknulo da je ključno spriječiti radikalizaciju i rješavati problem ideologija koje stoje iza terorizma i nasilnog ekstremizma. Pozvalo je na jačanje borbe protiv nezakonitih sadržaja na internetu, brzo donošenje prijedloga o suzbijanju širenja terorističkih sadržaja na internetu, osiguranje usklađenosti vjerskog obrazovanja i osposobljavanja s temeljnim europskim pravima i vrijednostima te na rješavanje pitanja stranog utjecaja na nacionalne civilne i vjerske organizacije kroz netransparentno financiranje. Kao ključno pravilo EV je izdvojilo funkcioniranje Schengenskog područja te policijsku i pravosudnu suradnju i koordinaciju.

Predsjednik Vlade Andrej Plenković je pred sastanak EV-a kao svoj doprinos raspravi uputio pismo predsjedniku EV-a Charlesu Michelu i predsjednici EK-a Ursuli von der Leyen, u kojemu je prenio iskustva suradnje s islamskom zajednicom u Hrvatskoj u promicanju tolerancije i sprečavanju radikalizacije i nasilnog ekstremizma, uključujući kroz pozitivna iskustva u obrazovanju imama. U pismu je prenio iskustva utemeljena na tri stupa obrazovanja imama, slijedom razmjene mišljenja s muftijom Mešihata Islamske zajednice u Hrvatskoj, Aziz ef. Hasanovićem: (i) početak obrazovanja u srednjoj školi; (ii) internacionalizacija ustanova za obrazovanje, odnosno otvaranje tih ustanova polaznicima različitih nacija i porijekla, te (ii) obrazovanje na jeziku države u kojoj se obrazovna ustanova nalazi. Ujedno je podsjetio na proslavu 100. obljetnice službenog priznanja islama kao religije u Hrvatskoj.

**Vanjski odnosi**

U dijelu o vanjskim odnosima, dogovorena je strateška rasprava o Južnom susjedstvu sljedeće godine, a zaključci usvojeni ovom prilikom poslali su poruku o važnosti demokratskog, stabilnijeg, zelenijeg i naprednijeg južnog susjedstva.

EV je izrazilo želju za zajedničkom borbom protiv COVID-19, radom na jačanju otpornosti gospodarstava i društava, očuvanju sigurnosti te suočavanju s izazovima mobilnosti i migracija.

Posebno je izdvojena Libija, gdje je EV pozvalo sve sudionike da djeluju u skladu s načelima Berlinskog procesa te posebno pozvalo na hitno puštanje na slobodu talijanskih ribara koji su u pritvoru od početka rujna, bez ikakvog pravnog postupka.

Oko odnosa između EU-a i SAD-a, nakon kraće rasprave istaknuta je važnost transatlantskog partnerstva koje se temelji na zajedničkim interesima i vrijednostima te su prenesena očekivanja o tijesnoj suradnji sa SAD-om oko niza globalnih pitanja.

U dijelu koji se odnosi na istočno Sredozemlje naglasak je bio na Turskoj, pri čemu su se vrlo intenzivne rasprave vodile o jačini i ravnoteži poruka Turskoj u zaključcima EV-a, naročito kada je riječ o eventualnom daljnjem širenju sankcija. Izraženo je žaljenje što je Turska sudjelovala u jednostranim djelovanjima i provokacijama te intenzivirala retoriku protiv EU-a, država članica i europskih čelnika. Konstatirano je da Turska i dalje provodi jednostrane i provokativne aktivnost, između ostalog, u isključivom gospodarskom pojasu Cipra. Pozvano je Vijeće da usvoji dodatna uvrštavanja na sankcijsku listu u sklopu mjera ograničavanja s obzirom na nezakonite aktivnosti i bušenja koja Turska provodi u istočnom Sredozemlju. Istovremeno, otvoren je prostor pozitivnom razvoju odnosa ako Turska pokaže spremnost promicati istinsko partnerstvo s Unijom i njezinim državama članicama te riješiti neslaganja putem dijaloga i u skladu s međunarodnim pravom. Istaknuta je važnost držanja komunikacijskih kanala između EU-a i Turske otvorenima te je potvrđena spremnost EU-a za nastavak pružanja financijske pomoći sirijskim izbjeglicama te suradnje u odgovornom upravljanju migracijskim tokovima.

Od ostalih tema u ovom bloku, EV je naglasilo važnost osiguranja nuklearne sigurnosti bjeloruske nuklearne elektrane Astravec te pozdravilo donošenje globalnog režima sankcija u svezi s ljudskim pravima.

**SASTANAK DRŽAVA EUROPODRUČJA U UKLJUČIVOM FORMATU (EU**–**27)**

U okviru sastanka EV održan je redoviti Sastanak na vrhu čelnika europodručja u uključivom formatu (11. prosinca 2020.). Glavni cilj sastanka bio je pružiti političku potporu ostvarenom napretku u produbljivanju Ekonomske i monetarne unije (u daljnjem tekstu: EMU) te definirati strateški smjer za naredno razdoblje. Poseban naglasak stavljen je na dosadašnje integrativne korake u području jačanja EMU-a koji su doprinijeli stabilizaciji ekonomija država članica u kontekstu krize uzrokovane pandemijom bolesti COVID-19, uz već prepoznatu ulogu EU-a u pripremi koordiniranog financijskog odgovora na krizu.

Ovaj Sastanak na vrhu je bio i prvi sastanak za g. Paschala Donohoea, irskog ministra financija i novog predsjedavajućeg Euroskupine, koji je predstavio program rada za predstojeće dvije godine. Sastanak na vrhu bio je i prilika za razmjenu mišljenja šefova država i vlada te čelnika institucija EU-a vezano za ekonomsku situaciju u EU-u, nakon što su predsjednica EK von der Leyen i predsjednica Europske središnje banke (ESB) Christine Lagarde predstavile zadnje ekonomske prognoze EK, odnosno ESB-a.

U Izjavi koja je usvojena na Sastanku na vrhu prepoznat je spomenuti politički trenutak te je pružena podrška daljnjim koracima i nastavku procesa dovršetka izgradnje bankovne unije, kao i produbljivanju unije tržišta kapitala kao bitnih odrednica EMU-a.

U pogledu bankovne unije, prepoznata je važnost dosadašnjih koordiniranih akcija te regulatornih i institucionalnih promjena koje su poduzete u posljednjih desetak godina na razini EU-a, a koje su u značajnoj mjeri kompenzirale prvotni šok uslijed zatvaranja država članica te omogućile nastavak bankovnog financiranja stanovništva i poduzeća po izbijanju pandemije bolesti COVID-19. U tom pogledu, čelnici su prepoznali i važnost postizanja dogovora oko izmjena Ugovora o Europskom mehanizmu za stabilizaciju (ESM) i uvođenja zajedničke zaštitne mjere za Jedinstveni sanacijski fond koja je dogovorena na sastanku Euroskupine u uključivom formatu 30. studenoga 2020.

U cilju postizanja ciljeva Plana za oporavak „EU sljedeće generacije“, čelnici su izrazili snažnu podršku razvoju i korištenju mogućnosti za financiranje u okviru unije tržišta kapitala te postizanja ciljeva digitalne tranzicije i ispunjenja ciljeva za prelazak na održivo gospodarstvo.

Hrvatska je iskazala potporu sadržaju Izjave sa Sastanka na vrhu. Pritom je istaknula da je do sada postignuti napredak u produbljivanju EMU-a imao pozitivan učinak i pokazao otpornost EU-a na ekonomsku krizu kakva je uzrokovana pandemijom bolesti COVID-19. Također, dana je podrška nastavku aktivnosti povezanih s dovršetkom i produbljivanjem bankovne unije i unije tržišta kapitala, posebno s ciljem poticanja oporavka gospodarstava država članica kroz osiguranje različitih izvora financiranja za građane i poduzeća. Hrvatska je suglasna da daljnji napredak treba biti uravnotežen kako bi se izbjeglo ugrožavanje financijske stabilnosti i na razini EU-a i na nacionalnoj razini.